**7 марта 2025 по н. ст.**

**22 Февраля 2025 года, Пятница, (А306,B44), Глас 3. Последование часов, изобразительных(Обре́тение моще́й святы́х му́ченик, и́же во Евгении), Литургии Преждеосвященных Даров (Свята́го великому́ченика Фео́дора Ти́рона и Обретение мощей Святы́я пра́ведныя Матро́ны Моско́вския) в Пятницу первой седмицы поста**

**Час третий**

**Священник: Благослове́н Бог наш всегда́, ны́не и при́сно и во ве́ки веко́в.**

**Чтец: А**ми́нь.

**Сла́ва Тебе́, Бо́же наш, сла́ва Тебе́.**

**Ц**арю́ Небе́сный, Уте́шителю, Ду́ше и́стины, И́же везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сына и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалмы 16, 24, 50.**

**У**слы́ши, Го́споди, пра́вду мою, вонми́ моле́нию моему, внуши́ моли́тву мою не во устна́х льсти́вых. От лица́ Твоего судьба́ моя изы́дет, о́чи мои да ви́дита правоты́. Искуси́л еси́ се́рдце мое, посети́л еси́ но́щию, искуси́л мя еси́, и не обре́теся во мне непра́вда. Я́ко да не возглаго́лют уста́ моя дел челове́ческих, за словеса́ усте́н Твоих аз сохрани́х пути́ же́стоки. Соверши́ стопы́ моя во стезя́х Твоих, да не подви́жутся стопы́ моя. Аз воззва́х, я́ко услы́шал мя еси́, Бо́же, приклони́ у́хо Твое мне и услы́ши глаго́лы моя. Удиви́ ми́лости Твоя, спаса́яй упова́ющия на Тя от проти́вящихся деснице Твоей. Сохрани́ мя, Го́споди, я́ко зе́ницу о́ка, в кро́ве крилу́ Твоею покры́еши мя. От лица́ нечести́вых, остра́стших мя, врази́ мои ду́шу мою одержа́ша. Тук свой затвори́ша, уста́ их глаго́лаша гордыню. Изгоня́щии мя ны́не обыдо́ша мя, о́чи свои возложи́ша уклони́ти на зе́млю. Объя́ша мя я́ко лев гото́в на лов, и я́ко ски́мен обита́яй в та́йных. Воскресни́, Го́споди, предвари́ я́, и запни́ им, изба́ви ду́шу мою от нечести́ваго, ору́жие Твое от враг руки́ Твоея. Го́споди, от ма́лых от земли́ раздели я́ в животе́ их, и сокрове́нных Твоих испо́лнися чре́во их, насы́тишася сыно́в, и оста́виша оста́нки младе́нцем своим. Аз же пра́вдою явлю́ся лицу́ Твоему, насы́щуся, внегда́ яви́ти ми ся сла́ве Твоей.

**К** Тебе́, Го́споди, воздвиго́х ду́шу мою, Бо́же мо́й, на Тя упова́х, да не постыжу́ся во век, ниже́ да посмею́т ми ся врази́ мои, и́бо вси терпя́щии Тя не постыдя́тся. Да постыдя́тся беззако́ннующии вотще́. Пути́ Твоя, Го́споди, скажи́ ми, и стезя́м Твоим научи́ мя. Наста́ви мя на и́стину Твою, и научи́ мя, я́ко Ты еси́ Бог Спас мо́й, и Тебе терпе́х весь день. Помяни́ щедроты Твоя, Го́споди, и милости Твоя, я́ко от ве́ка суть. Грех ю́ности моея́, и неве́дения моего не помяни́, по ми́лости Твое́й помяни́ мя Ты, ра́ди бла́гости Твоея́, Го́споди. Благ и прав Госпо́дь, сего́ ра́ди законоположи́т согреша́ющим на пути́. Наста́вит кро́ткия на суд, научи́т кро́ткия путе́м Своим. Вси путие́ Госпо́дни ми́лость и и́стина, взыска́ющим заве́та Его́, и свиде́ния Его. Ра́ди и́мене Твоего́, Го́споди, и очи́сти грех мой, мног бо есть. Кто есть челове́к боя́йся Го́спода? Законоположи́т ему на пути́, его́же изво́ли. Душа́ его во благи́х водвори́тся, и се́мя его наследит зе́млю. Держа́ва Госпо́дь боя́щихся Его, и заве́т Его яви́т им. О́чи мои́ вы́ну ко Го́споду, я́ко Той исто́ргнет от се́ти но́зе мои. При́зри на мя и поми́луй мя, я́ко единоро́д и нищ есмь аз. Ско́рби се́рдца моего умно́жишася, от нужд моих изведи́ мя. Виждь смире́ние мое, и труд мой, и оста́ви вся грехи́ моя. Виждь враги́ моя, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й его.

**П**оми́луй мя, Бо́же, по вели́цей ми́лости Твоей, и по мно́жеству щедро́т Твоих очи́сти беззако́ние мое. Наипа́че омы́й мя от беззако́ния моего́, и от греха́ моего очи́сти мя. Я́ко беззако́ние мое аз зна́ю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твоих, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя. Се бо и́стину возлюби́л еси́, безве́стная и та́йная прему́дрости Твоея яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си ра́дость и весе́лие, возрадуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего, и Ду́ха Твоего Свята́го не отыми́ от Мене́. Возда́ждь ми радость спасе́ния Твоего, и Ду́хом Влады́чним утверди́ мя. Научу́ беззако́нныя путе́м Твоим, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего, возрадуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твоим Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда возложа́т на олта́рь Твой тельцы́.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Другой Чтец: И ны́не и при́сно и во ве́ки веко́в. Ами́нь.**

**Кафисма 19-я.**

**Аллилуиа, 134.**

**Х**вали́те и́мя Госпо́дне, хвали́те, раби́ Го́спода, стоя́щии во хра́ме Госпо́дни, во дво́рех до́му Бо́га на́шего. Хвали́те Го́спода, я́ко Благ Госпо́дь, по́йте и́мени Его́, я́ко добро́: я́ко Иа́кова избра́ Себе Госпо́дь, Изра́иля в достоя́ние Себе. Я́ко аз позна́х, я́ко Ве́лий Госпо́дь, и Госпо́дь наш над всеми бо́ги. Вся, ели́ка восхоте́ Госпо́дь, сотвори́ на небеси́ и на земли́, в моря́х и во всех бе́зднах. Возводя́ о́блаки от после́дних земли́, мо́лнии в дождь сотвори́, изводя́й ве́тры от сокро́вищ Своих. И́же порази́ пе́рвенцы Еги́петския, от челове́ка до скота́. Посла́ зна́мения и чудеса́ посреде́ тебе́, Еги́пте, на фарао́на и на вся рабы́ его. И́же порази́ язы́ки мно́ги и изби́ цари́ кре́пки: Сио́на царя́ Аморре́йска, и О́га царя́ Васа́нска, и вся ца́рствия Ханаа́нска, и даде́ зе́млю их достоя́ние, достоя́ние Изра́илю, лю́дем Свои́м. Го́споди, и́мя Твое в век, и па́мять Твоя в род и род. Я́ко суди́ти и́мать Госпо́дь лю́дем Свои́м, и о рабе́х Свои́х умо́лится. И́доли язы́к сребро́ и зла́то, дела́ рук челове́ческих. Уста́ и́мут, и не возглаго́лют, о́чи и́мут, и не у́зрят, у́ши и́мут, и не услы́шат, ниже́ бо есть дух во усте́х их. Подо́бни им да бу́дут творя́щии я́, и вси́ наде́ющиися на ня́. До́ме Изра́илев, благослови́те Го́спода, до́ме Ааро́нь, благослови́те Го́спода, до́ме Леви́ин, благослови́те Го́спода. Боя́щиися Го́спода, благослови́те Го́спода. Благослове́н Госпо́дь от Сио́на, живы́й во Иерусали́ме.

**Аллилуиа, 135.**

**И**спове́дайтеся Го́сподеви, я́ко благ, я́ко в век ми́лость Его́. Испове́дайтеся Бо́гу бого́в, я́ко в век ми́лость Его́. Испове́дайтеся Го́сподеви господе́й, я́ко в век ми́лость Его́. Сотво́ршему чудеса́ ве́лия еди ному, я́ко в век ми́лость Его́. Сотво́ршему небеса́ ра́зумом, я́ков век ми́лость Его́. Утверди́вшему зе́млю на вода́х, я́ко в век ми́лость Его. Сотво́ршему свети́ла ве́лия еди́ному, я́ко в век ми́лость Его. Со́лнце во о́бласть дне́, я́ко в век ми́лость Его. Луну́ и зве́зды во о́бласть но́щи, я́ко в век ми́лость Его́. Порази́вшему Еги́пта с пе́рвенцы его, я́ко в век ми́лость Его́. И изве́дшему Изра́иля от среды́ их, я́ко в век ми́лость Его́. Руко́ю кре́пкою и мы́шцею высо́кою, я́ко в век ми́лость Его́. Разде́льшему Чермно́е мо́ре в разделе́ния, я́ко в век ми́лость Его́. И прове́дшему Изра́иля посреде́ его́, я́ко в век ми́лость Его. И истря́сшему фарао́на и си́лу его в мо́ре Чермно́е, я́ко в век ми́лость Его́. Прове́дшему лю́ди Своя в пусты́ни, я́ко в век ми́лость Его. Порази́вшему цари́ ве́лия, я́ко в век ми́лость Его́, и уби́вшему цари́ крепкия, я́ко в век ми́лость Его́. Сио́на царя́ Аморре́йска, я́ко в век ми́лость Его́. И О́га царя́ Васа́нска, я́ко в век ми́лость Его́. И да́вшему зе́млю их достоя́ние, я́ко в век ми́лость Его. Достоя́ние Изра́илю, рабу́ Своему́, я́ко в век ми́лость Его́. Я́ко во смире́нии на́шем помяну́ ны Госпо́дь, я́ко в век ми́лость Его́. И изба́вил ны есть от враго́в на́ших, я́ко в век ми́лость Его́. Дая́й пи́щу вся́кой пло́ти, я́ко в век ми́лость Его. Испове́дайтеся Бо́гу Небе́сному, я́ко в век ми́лость Его́.

**Давиду Иеремием, 136.**

**Н**а река́х Вавило́нских, та́мо седо́хом и пла́кахом, внегда́ помяну́ти нам Сио́на. На ве́рбиих посреде́ его́ обе́сихом орга́ны на́ша. Я́ко та́мо вопроси́ша ны пле́ншии нас о словесе́х пе́сней и ве́дшии нас о пе́нии: воспо́йте нам от пе́сней Сио́нских. Ка́ко воспое́м песнь Госпо́дню на земли́ чужде́й? А́ще забу́ду тебе́, Иерусали́ме, забве́на бу́ди десни́ца моя́. Прильпни́, язы́к мой, горта́ни моему́, а́ще не помяну́ тебе́, а́ще не предложу́ Иерусали́ма, я́ко в нача́ле весе́лия моего́. Помяни́, Го́споди, сы́ны едо́мския, в день Иерусали́мль глаго́лющия: истощайте, истоща́йте до основа́ний его́. Дщи Вавило́ня окая́нная, блаже́н, и́же возда́ст тебе́ воздая́ние твое́, е́же воздала́ еси́ нам. Блаже́н, и́же и́мет и разбие́т младе́нцы твоя о ка́мень.

**Сла́ва Отцу́ и Сыну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псалом Давиду, ангеа и Захарии, 137.**

**И**спове́мся Тебе, Го́споди, всем се́рдцем мои́м, и пред А́нгелы воспою́ Тебе, я́ко услы́шал еси́ вся глаго́лы уст мои́х. Поклоню́ся ко хра́му свято́му Твоему́ и испове́мся и́мени Твоему́ о ми́лости Твое́й и и́стине Твое́й, я́ко возвели́чил еси́ над все́м и́мя Твое́ святое́. Во́ньже а́ще де́нь призову́ Тя, ско́ро услы́ши мя: умно́жиши мя в души́ мое́й си́лою Твое́ю. Да испове́дятся Тебе, Го́споди, вси ца́рие зе́мстии, я́ко услы́шаша вся глаго́лы уст Тво́их, и да воспою́т в путе́х Госпо́дних, я́ко ве́лия сла́ва Госпо́дня, я́ко высо́к Госпо́дь, и смире́нныя призира́ет, и высо́кая издале́ча весть. А́ще пойду́ посреде́ ско́рби, живи́ши мя, на гнев враг мои́х просте́рл еси́ ру́ку Твою́, и спасе́ мя десни́ца Твоя́. Госпо́дь возда́ст за мя. Го́споди, ми́лость Твоя во век, дел руку́ Твоею не пре́зри.

**В конец Давиду, псалом Захариин, в разсеянии, 138.**

**Г**о́споди, искуси́л мя еси́ и позна́л мя еси́. Ты позна́л еси́ седа́ние мое и воста́ние мое. Ты разуме́л еси́ помышле́ния моя издале́ча: стезю́ мою и у́же мое Ты еси́ изсле́довал, и вся пути́ моя прови́дел еси́. Я́ко несть льсти в язы́це мое́м: се Го́споди, Ты позна́л еси́. Вся после́дняя и дре́вняя: Ты созда́л еси́ мя, и положи́л еси́ на мне ру́ку Твою. Удиви́ся ра́зум Твой от Мене́, утверди́ся, не возмогу́ к нему́. Ка́мо пойду́ от Ду́ха Твоего́? И от лица́ Твоего ка́мо бежу́? А́ще взы́ду на не́бо, Ты та́мо еси́, а́ще сни́ду во ад, та́мо еси́. А́ще возму́ криле́ мои́ ра́но, и вселю́ся в после́дних мо́ря: и та́мо бо рука́ Твоя́ наста́вит мя, и удержи́т мя десни́ца Твоя. И рех: еда́ тьма попере́т мя, и нощь просвеще́ние в сла́дости моей? Я́ко тьма не помрачи́тся от Тебе́, и нощь, я́ко день, просвети́тся, я́ко тьма ея́, та́ко и свет ея. Я́ко Ты создал еси́ утро́бы моя, восприя́л мя еси́ из чре́ва ма́тере моея́. Испове́мся Тебе, я́ко стра́шно удиви́лся еси́: чу́дна дела́ Твоя, и душа́ моя́ зна́ет зело́. Не утаи́ся кость моя от Тебе́, ю́же сотворил еси́ в та́йне, и соста́в мой в преиспо́дних земли́. Несоде́ланное мое ви́десте о́чи Твои, и в кни́зе Твоей вси напи́шутся, во днех сози́ждутся, и никто́же в них. Мне же зело́ че́стни бы́ша дру́зи Твои, Бо́же, зело́ утверди́шася влады́чествия их. Изочту́ их, и па́че песка́ умно́жатся; воста́х, и еще́ есмь с Тобо́ю. А́ще избие́ши гре́шники, Бо́же, му́жие крове́й, уклони́теся от Мене́. Я́ко ревни́ви есте́ в помышле́ниих, прии́мут в суету́ гра́ды Твоя. Не ненави́дящия ли Тя, Го́споди, возненави́дех, и о вразе́х Твоих иста́ях? Совершённою не́навистию возненави́дех я́, во враги́ бы́ша ми. Искуси́ мя, Бо́же, и уве́ждь се́рдце мое́, истяжи́ мя, и разуме́й стези́ моя. И виждь, а́ще путь беззако́ния во мне, и наста́ви мя на путь ве́чен.

**В конец, псалом Давиду, 139.**

**И**зми́ мя, Го́споди, от челове́ка лука́ва, от му́жа непра́ведна изба́ви мя, и́же помы́слиша непра́вду в се́рдце, весь день ополча́ху бра́ни, изостри́ша язы́к свой, я́ко змии́н, яд а́спидов под устна́ми их. Сохрани́ мя, Го́споди, из руки́ гре́шничи, от челове́к непра́ведных изми́ мя, и́же помы́слиша запя́ти стопы́ моя́. Скры́ша го́рдии сеть мне, и у́жы препя́ша сеть нога́ма мои́ма. При стези́ собла́зны положи́ша ми. Рех Го́сподеви: Бог мой еси́ Ты, внуши́, Го́споди, глас моле́ния моего́! Го́споди, Го́споди, си́ло спасе́ния моего́, осени́л еси́ над главо́ю мое́ю в день бра́ни. Не преда́ждь мене́, Го́споди, от жела́ния моего́ гре́шнику: помы́слиша на мя, не оста́ви мене, да не когда́ вознесу́тся. Глава́ окруже́ния их, труд усте́н их покры́ет я́. Паду́т на них у́глия о́гненная, низложи́ши я́ в страсте́х, и не постоя́т. Муж язы́чен не испра́вится на земли́: му́жа непра́ведна зла́я уловя́т во истле́ние. Позна́х, я́ко сотвори́т Госпо́дь суд ни́щим и месть убо́гим. Оба́че пра́веднии испове́дятся и́мени Твоему́, и вселя́тся пра́вии с лице́м Твои́м.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веков. Ами́нь.**

**Псалом Давиду, 140.**

**Г**о́споди, воззва́х к Тебе, услы́ши мя: вонми́ гла́су моле́ния моего́, внегда́ воззва́ти ми к Тебе́. Да испра́вится моли́тва моя, я́ко кади́ло пред Тобо́ю, воздея́ние руку́ мое́ю же́ртва вече́рняя. Положи́, Го́споди, хране́ние усто́м моим, и дверь огражде́ния о устна́х моих. Не уклони́ се́рдце мое в словеса́ лука́вствия, непщева́ти вины́ о гресе́х, с челове́ки де́лающими беззако́ние, и не сочту́ся со избра́нными их. Нака́жет мя пра́ведник ми́лостию и обличи́т мя, еле́й же гре́шнаго да не нама́стит главы́ моея́, я́ко еще́ и моли́тва моя во благоволе́ниих их. Поже́рты бы́ша при ка́мени судии́ их: услы́шатся глаго́ли мои, я́ко возмого́ша. Я́ко то́лща земли́ просе́деся на земли́, расточи́шася ко́сти их при а́де. Я́ко к Тебе, Го́споди, Го́споди, о́чи мои: на Тя упова́х, не отыми́ ду́шу мою. Сохрани́ мя от се́ти, ю́же соста́виша ми, и от собла́зн де́лающих беззако́ние. Паду́т во мре́жу свою́ гре́шницы: еди́н есмь аз, до́ндеже прейду́.

**Разума Давиду, внегда быти ему в вертепе молящемуся, 141.**

**Г**ла́сом моим ко Го́споду воззва́х, гла́сом моим ко Го́споду помоли́хся. Пролию́ пред Ним моле́ние мое, печа́ль мою пред Ним возвещу́. Внегда́ исчеза́ти от Мене́ ду́ху моему́: и Ты позна́л еси́ стези́ моя: на пути́ сем, по нему́же хожда́х, скры́ша сеть мне. Смотря́х одесну́ю и возгля́дах, и не бе зна́яй мене́: поги́бе бе́гство от Мене́, и несть взыска́яй ду́шу мою. Воззва́х к Тебе, Го́споди, рех: Ты еси́ упова́ние мое́, часть моя еси́ на земли́ живы́х. Вонми́ моле́нию моему́, я́ко смири́хся зело́, изба́ви мя от гоня́щих мя, я́ко укрепи́шася па́че мене́. Изведи́ из темни́цы ду́шу мою, испове́датися и́мени Твоему. Мене́ ждут пра́ведницы, до́ндеже возда́си мне.

**Псалом Давиду, егда гоняше его Авессалом, сын его, 142.**

**Г**о́споди, услы́ши моли́тву мою, внуши́ моле́ние мое во и́стине Твоей, услы́ши мя в пра́вде Твоей: и не вни́ди в суд с рабо́м Твоим, я́ко не оправди́тся пред Тобою всяк живы́й. Я́ко погна́ враг ду́шу мою, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое. Помяну́х дни дре́вния, поучи́хся во всех де́лех Твоих, в творе́ниих руку́ Твоею поуча́хся. Возде́х к Тебе ру́це мои, душа́ моя, я́ко земля́ безво́дная Тебе. Ско́ро услы́ши мя, Го́споди, исчезе́ дух мой, не отврати́ лица́ Твоего от Мене́, и уподо́блюся низходя́щим в ров. Слы́шану сотвори́ мне зау́тра ми́лость Твою, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе взях ду́шу мою. Изми́ мя от враг мои́х, Го́споди, к Тебе прибего́х. Научи́ мя твори́ти во́лю Твою, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою. И ми́лостию Твоею потреби́ши враги́ моя и погуби́ши вся стужа́ющия души́ моей, я́ко аз раб Твой есмь.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

***По кафисме священник, став пред царскими дверьми, глаголет настоящий тропарь со стихи, во глас 6:***

**Священник: Го́споди, И́же Пресвята́го Твоего́ Ду́ха в тре́тий час апо́столом Твои́м низпосла́вый: Того́, Благи́й, не отыми́ от нас, но обнови́ нас, моля́щих Ти ся. (Поклон великий.)**

**Лик: Г**о́споди, И́же Пресвята́го Твоего Ду́ха в тре́тий час апо́столом Твои́м низпосла́вый: Того́, Благи́й, не отыми́ от нас, но обнови́ нас, моля́щих Ти ся.

**Стих 1: Се́рдце чи́сто сози́жди во мне, Бо́же, и дух прав обнови́ во утро́бе моей. (Поклон великий.)**

**Лик: Г**о́споди, И́же Пресвята́го Твоего Ду́ха в тре́тий час апо́столом Твои́м низпосла́вый: Того́, Благи́й, не отыми́ от нас, но обнови́ нас, моля́щих Ти ся.

**Стих 2: Не отве́ржи мене́ от лица́ Твоего́ и Ду́ха Твоего́ Свята́го не отыми́ от Мене́. (Поклон великий.)**

**Лик: Г**о́споди, И́же Пресвята́го Твоего Ду́ха в тре́тий час апо́столом Твои́м низпосла́вый: Того́, Благи́й, не отыми́ от нас, но обнови́ нас, моля́щих Ти ся.

**Священник: Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Б**огоро́дице, Ты еси́ лоза́ и́стинная, возрасти́вшая нам плод живота́: Тебе́ мо́лимся, моли́ся, Влады́чице, со святы́ми апо́столы, поми́ловати ду́ши на́ша.

**Г**оспо́дь Бог благослове́н, благослове́н Госпо́дь день дне, поспеши́т нам Бог спасе́ний на́ших: Бог наш, Бог спаса́ти.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и сила и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Б**лагослове́н еси́, Христе́ Бо́же наш, И́же прему́дры ловцы́ явле́й, низпосла́в им Ду́ха Свята́го, и те́ми уловле́й вселе́нную, Человеколю́бче, сла́ва Тебе́.

**Сла́ва Отцу́ и Сы́ну и Свято́му Ду́ху.**

**С**ко́рое и изве́стное да́ждь утеше́ние рабо́м Твои́м, Иису́се, внегда́ уныва́ти духо́м на́шим, не разлуча́йся от душ на́ших в ско́рбех, не удаля́йся от мы́слей на́ших во обстоя́ниих: но при́сно нас предвари́. Прибли́жися нам, прибли́жися, везде́ Сый, я́коже со апо́столы Твои́ми всегда́ еси́, си́це и Тебе́ жела́ющим соедини́ Себе́, Ще́дре, да совоку́плени Тебе́ пое́м и славосло́вим Всесвята́го Ду́ха Твоего́.

**И** ны́не и при́сно и во ве́ки веко́в. Ами́нь.

**Н**аде́жда и предста́тельство и прибе́жище христиа́н, необори́мая стена́, изнемога́ющим приста́нище небу́рное Ты еси́, Богоро́дице Пречи́стая: но я́ко мир спаса́ющая непреста́нною Твое́ю моли́твою, помяни́ и нас, Де́во Всепе́тая.

**Г**о́споди, поми́луй. **(40 раз.)**

**И**́же на вся́кое время и на вся́кий час, на небеси́ и на земли́ покланя́емый и сла́вимый Христе́ Бо́же, долготерпели́ве, многоми́лостиве, многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию, обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней. Огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Таже малых 12, глаголюще в себе на кийждо поклон: Бо́же, очи́сти мя, гре́шнаго.***

**И паки: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми.**

**Дух же целому́дрия, смиренному́дрия, терпе́ния и любве́ да́руй ми, рабу́ Твоему́.**

**Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. (И поклон един великий.)**

**Чтец: А**ми́нь.

**В**лады́ко Бо́же, О́тче Вседержи́телю, Го́споди, Сы́не Единоро́дный, Иису́се Христе́, и Святы́й Ду́ше, Еди́но Божество́, Еди́на Си́ла, поми́луй мя, гре́шнаго, и и́миже ве́си судьба́ми, спаси́ мя, недосто́йнаго раба́ Твоего́, я́ко благослове́н еси́ во ве́ки веко́в. Ами́нь.

**Час шестый**

**Чтец: П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалмы 53, 54, 90.**

**Б**о́же, во и́мя Твое спаси́ мя и в си́ле Твоей суди́ ми. Бо́же, услы́ши моли́тву мою, внуши́ глаго́лы уст моих. Я́ко чу́ждии воста́ша на мя, и кре́пцыи взыска́ша ду́шу мою, и не предложи́ша Бо́га пред собо́ю. Се бо Бог помога́ет ми, и Госпо́дь Засту́пник души́ моей. Отврати́т зла́я враго́м моим, и́стиною Твоею потреби́ их. Во́лею пожру́ Тебе, испове́мся имени Твоему, Го́споди, я́ко бла́го, я́ко от вся́кия печа́ли избавил мя еси́, и на враги́ моя воззре́ о́ко мое.

**В**нуши́, Бо́же, моли́тву мою и не пре́зри моле́ния моего. Вонми́ ми и услы́ши мя: возскорбе́х печа́лию моею и смято́хся от гла́са вра́жия и от стуже́ния гре́шнича. Я́ко уклони́ша на мя беззако́ние, и во гне́ве враждова́ху ми. Се́рдце мое смяте́ся во мне, и боя́знь сме́рти нападе́ на мя. Страх и тре́пет прии́де на мя, и покры́ мя тьма. И рех: кто даст ми криле́, я́ко голуби́не? И полещу́, и почи́ю. Се удали́хся бе́гая, и водвори́хся в пустыни. Ча́ях Бо́га, спаса́ющаго мя от малоду́шия и от бу́ри. Потопи́, Го́споди, и раздели́ язы́ки их: я́ко ви́дех беззако́ние и пререка́ние во гра́де. Днем и но́щию обы́дет и́ по стена́м его. Беззако́ние и труд посреде́ его, и непра́вда. И не оскуде́ от стогн его ли́хва и лесть. Я́ко а́ще бы враг поноси́л ми, претерпе́л бых у́бо, и а́ще бы ненави́дяй мя на мя велере́чевал, укры́л бых ся от него. Ты же, челове́че равноду́шне, влады́ко мой и зна́емый мой, и́же ку́пно наслажда́лся еси́ со мною бра́шен, в дому́ Бо́жии ходи́хом единомышле́нием. Да прии́дет же смерть на ня, и да сни́дут во ад жи́ви, я́ко лука́вство в жили́щах их, посреде́ их. Аз к Бо́гу воззва́х, и Госпо́дь услы́ша мя. Ве́чер и зау́тра, и полудне пове́м, и возвещу́, и услы́шит глас мой. Изба́вит ми́ром ду́шу мою от приближа́ющихся мне, я́ко во мно́зе бя́ху со мною. Услы́шит Бог и смири́т я́, Сый пре́жде век. Несть бо им измене́ния, я́ко не убоя́шася Бо́га. Простре́ ру́ку Свою на воздая́ние, оскверни́ша заве́т Его. Раздели́шася от гне́ва лица́ Его, и прибли́жишася сердца́ их, умя́кнуша словеса́ их па́че еле́я, и та суть стре́лы. Возве́рзи на Го́спода печа́ль твою, и Той тя препита́ет, не даст в век молвы́ пра́веднику. Ты же, Бо́же, низведе́ши я́ в студене́ц истле́ния, му́жие крове́й и льсти не преполовя́т дней своих. Аз же, Го́споди, упова́ю на Тя.

**Ж**ивы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его наде́ешися: ору́жием обы́дет тя и́стина Его. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое, Вы́шняго положи́л еси́ прибе́жище твое. Не прии́дет к тебе зло, и ра́на не прибли́жится телеси́ твоему́, я́ко А́нгелом Своим запове́сть о тебе́, сохрани́ти тя во всех путе́х твоих. На рука́х во́змут тя, да не когда́ преткне́ши о ка́мень но́гу твою, на а́спида и васили́ска насту́пиши, и попере́ши льва и зми́я. Я́ко на Мя упова́, и изба́влю и́: покры́ю и́, я́ко позна́ и́мя Мое. Воззове́т ко Мне, и услы́шу его: с ним есмь в ско́рби, изму́ его, и просла́влю его́, долгото́ю дней испо́лню его, и явлю́ ему спасе́ние Мое.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Другой Чтец: И ны́не и при́сно и во ве́ки веко́в. Ами́нь.**

**Кафисма 20-я.**

**Псалом Давиду, к Голиафу, 143.**

**Б**лагослове́н Госпо́дь Бог мой, науча́яй ру́це мои на ополче́ние, пе́рсты моя на брань. Ми́лость моя и прибежище мое, Засту́пник мой и Изба́витель мой, Защи́титель мой, и на Него упова́х: повину́яй лю́ди моя под мя. Го́споди, что есть челове́к, я́ко позна́лся еси́ ему́? Или́ сын челове́чь, я́ко вменя́еши его? Челове́к суете́ уподо́бися: дни́е его я́ко сень прехо́дят. Го́споди, приклони́ небеса́, и сни́ди, косни́ся гора́м, и воздымя́тся. Блесни́ мо́лнию, и разжене́ши я́, посли́ стре́лы Твоя, и смяте́ши я́. Посли́ ру́ку Твою с высоты́, изми́ мя и изба́ви мя от вод мно́гих, из руки́ сыно́в чужди́х, и́хже уста́ глаго́лаша суету́, и десни́ца их десни́ца непра́вды. Бо́же, песнь но́ву воспою́ Тебе́, во псалти́ри десятостру́ннем пою́ Тебе, даю́щему спасе́ние царе́м, избавля́ющему Дави́да, раба́ Своего́, от меча́ лю́та. Изба́ви мя, и изми́ мя из руки́ сыно́в чужди́х, и́хже уста́ глаго́лаша суету́, и десни́ца их десни́ца непра́вды. И́хже сы́нове их я́ко новосажде́ния водруже́нная в ю́ности своей. Дще́ри их удо́брены, преукра́шены, я́ко подо́бие хра́ма. Храни́лища их испо́лнена, отрыга́ющая от сего́ в сие́, о́вцы их многопло́дны, мно́жащияся во исхо́дищах своих, воло́ве их то́лсти. Несть паде́ния опло́ту, ниже́ прохо́да, ниже́ во́пля в сто́гнах их. Ублажи́ша лю́ди, и́мже сия́ суть. Блаже́ни лю́дие, и́мже Госпо́дь Бог их.

**Хвала Давиду, 144.**

**В**ознесу́ Тя, Бо́же мой, Царю́ мой, и благословлю и́мя Твое в век и в век ве́ка. На всяк день благословлю́ Тя и восхвалю и́мя Твое в век и в век ве́ка. Ве́лий Госпо́дь и хва́лен зело́, и вели́чию Его несть конца́. Род и род восхва́лят дела́ Твоя и си́лу Твою возвестя́т. Великоле́пие сла́вы святыни Твоея возглаго́лют и чудеса́ Твоя пове́дят. И си́лу стра́шных Твоих реку́т и вели́чие Твое пове́дят. Па́мять мно́жества бла́гости Твоея отры́гнут и пра́вдою Твоею возра́дуются. Щедр и ми́лостив Госпо́дь, долготерпели́в и многоми́лостив. Благ Госпо́дь вся́ческим, и щедро́ты Его на всех де́лех Его. Да испове́дятся Тебе, Го́споди, вся дела́ Твоя, и преподо́бнии Твои да благословя́т Тя. Сла́ву Ца́рствия Твоего реку́т, и си́лу Твою возглаго́лют, сказа́ти сыновом челове́ческим си́лу Твою, и сла́ву великоле́пия Ца́рствия Твоего. Ца́рство Твое, Ца́рство всех веко́в, и влады́чество Твое во вся́ком ро́де и ро́де. Ве́рен Госпо́дь во всех словесе́х Своих и преподо́бен во всех де́лех Своих. Утвержда́ет Госпо́дь вся низпа́дающия и возставля́ет вся низве́рженныя. О́чи всех на Тя упова́ют, и Ты дае́ши им пи́щу во благовре́мении. Отверза́еши Ты ру́ку Твою и исполня́еши вся́кое живо́тно благоволе́ния. Пра́веден Госпо́дь во всех путе́х Своих и преподо́бен во всех де́лех Своих. Близ Госпо́дь всем призыва́ющим Его, всем призыва́ющим Его во и́стине. Во́лю боя́щихся Его сотвори́т, и моли́тву их услы́шит, и спасе́т я́. Хранит Госпо́дь вся лю́бящия Его, и вся гре́шники потреби́т. Хвалу́ Госпо́дню возглаго́лют уста́ моя́, и да благословя́т вся́ка плоть и́мя свято́е Его в век и в век ве́ка.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ныне и при́сно и во ве́ки веко́в. Ами́нь.**

**Аллилуиа, Аггея и Захарии, 145.**

**Х**вали́, душе́ моя, Го́спода. Восхвалю́ Го́спода в животе́ мое́м, пою́ Бо́гу моему́, до́ндеже есмь. Не наде́йтеся на кня́зи, на сы́ны челове́ческия, в ни́хже несть спасе́ния. Изы́дет дух его и возврати́тся в зе́млю свою́. В той день поги́бнут вся помышле́ния его. Блаже́н, ему́же Бог Иа́ковль Помо́щник его, упова́ние его на Го́спода Бо́га своего́, сотво́ршаго не́бо и зе́млю, мо́ре и вся, я́же в них, храня́щаго и́стину в век, творя́щаго суд оби́димым, даю́щаго пи́щу а́лчущим. Госпо́дь реши́т окова́нныя. Госпо́дь умудря́ет слепцы́. Госпо́дь возво́дит низве́рженныя. Госпо́дь лю́бит пра́ведники. Госпо́дь храни́т прише́льцы, си́ра и вдову́ прии́мет и путь гре́шных погуби́т. Воцари́тся Госпо́дь во век, Бог твой, Сио́не, в род и род.

**Аллилуиа, 146.**

**Х**вали́те Го́спода, я́ко благ псало́м. Бо́гови на́шему да услади́тся хвале́ние. Зи́ждай Иерусали́ма Госпо́дь, разсе́яния Изра́илева собере́т. Исцеля́яй сокруше́нныя се́рдцем и обязу́яй сокруше́ния их. Исчита́яй мно́жество звезд и всем им имена́ нарица́яй. Ве́лий Госпо́дь наш, и ве́лия кре́пость Его, и ра́зума Его несть числа́. Прие́мляй кро́ткия Госпо́дь, смиря́яй же гре́шники до земли́. Начни́те Го́сподеви во испове́дании, по́йте Бо́гови на́шему в гу́слех. Одева́ющему не́бо о́блаки, уготовля́ющему земли́ дождь, прозяба́ющему на гора́х траву́ и злак на слу́жбу челове́ком, даю́щему ското́м пи́щу их, и птенце́м вра́новым призыва́ющим Его. Не в си́ле ко́нстей восхо́щет, ниже́ в лы́стех му́жеских благоволи́т. Благоволи́т Госпо́дь в боя́щихся Его и во упова́ющих на ми́лость Его.

**Аллилуиа, Аггея и Захарии, 147.**

**П**охвали́, Иерусали́ме, Го́спода, хвали́ Бо́га твоего, Сио́не, я́ко укрепи́ вереи́ врат твоих, благослови́ сы́ны твоя в тебе. Полага́яй преде́лы твоя мир, и ту́ка пшени́чна насыща́яй тя. Посыла́яй сло́во Свое земли́, до ско́рости тече́т сло́во Его, даю́щаго снег Свой я́ко во́лну, мглу я́ко пе́пел посыпа́ющаго, мета́ющаго го́лоть Свой я́ко хле́бы. Проти́ву лица́ мра́за Его кто постои́т? По́слет сло́во Свое, и иста́ет я́, дхнет дух Его, и потеку́т во́ды. Возвеща́яй сло́во Свое Иа́кову, оправда́ния и судьбы́ Своя Изра́илеви. Не сотвори́ та́ко вся́кому язы́ку, и судьбы́ Своя не яви́ им.

**Сла́ва Отцу́ и Сы́ну и Святому Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Святому Ду́ху.**

**Чтец: И ны́не и при́сно и во ве́ки веко́в. Ами́нь.**

**Аллилуиа, Аггея и Захарии, 148.**

**Х**вали́те Го́спода с небе́с, хвали́те Его в вы́шних. Хвали́те Его вси А́нгели Его, хвали́те Его вся си́лы Его. Хвали́те Его со́лнце и луна́, хвали́те Его вся зве́зды и свет. Хвали́те Его небеса́ небе́с, и вода́ я́же превы́ше небе́с. Да восхва́лят имя Госпо́дне: я́ко Той рече́, и бы́ша, Той повеле́, и созда́шася. Поста́ви я́ в век и в век ве́ка, повеле́ние положи́, и не ми́мо идет. Хвали́те Го́спода от земли́, зми́еве и вся бе́здны: огнь, град, снег, го́лоть, дух бу́рен, творящая сло́во Его, го́ры и вси хо́лми, древа́ плодоно́сна и вси ке́дри, зве́рие и вси ско́ти, га́ди и пти́цы перна́ты. Ца́рие зе́мстии и вси лю́дие, кня́зи и вси судии́ зе́мстии, ю́ноши и де́вы, ста́рцы с ю́нотами да восхва́лят и́мя Госпо́дне, я́ко вознесе́ся и́мя Того еди́наго, испове́дание Его на земли́ и на небеси́. И вознесе́т рог люде́й Своих, песнь всем преподо́бным Его, сыново́м изра́илевым, лю́дем, приближа́ющимся Ему.

**Аллилуиа, 149.**

**В**оспо́йте Го́сподеви песнь но́ву, хвале́ние Его в це́ркви преподо́бных. Да возвесели́тся Изра́иль о Сотво́ршем его, и сы́нове Сио́ни возра́дуются о Царе́ своем. Да восхва́лят и́мя Его в ли́це, в тимпа́не и псалти́ри да пою́т Ему. Я́ко благоволи́т Госпо́дь в лю́дех Своих, и вознесе́т кро́ткия во спасе́ние. Восхва́лятся преподо́бнии во сла́ве и возра́дуются на ло́жах своих. Возноше́ния Бо́жия в горта́ни их, и мечи́ обою́ду остры́ в рука́х их: сотвори́ти отмще́ние во язы́цех, обличе́ния в лю́дех, связа́ти цари́ их пу́ты, и сла́вныя их ручны́ми око́вы желе́зными. Сотвори́ти в них суд напи́сан, сла́ва сия́ бу́дет всем преподо́бным Его.

**Аллилуиа, 150.**

**Х**вали́те Бо́га во святы́х Его, хвали́те Его во утверже́нии силы Его. Хвали́те Его на си́лах Его, хвали́те Его по мно́жеству вели́чествия Его. Хвали́те Его во гла́се тру́бнем, хвали́те Его во псалти́ри и гу́слех. Хвали́те Его в тимпа́не и ли́це, хвали́те Его во стру́нах и орга́не. Хвали́те Его в кимва́лех доброгла́сных, хвали́те Его в кимва́лех восклица́ния. Вся́кое дыха́ние да хва́лит Го́спода.

**Сла́ва Отцу́ и Сы́ну и Свято́му Ду́ху, и ны́не и присно и во ве́ки веков. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

***По кафисме священник, став пред царскими дверьми, глаголет настоящий тропарь со стихи, во глас 2:***

**Священник: И́же в шесты́й день же и час на Кресте́ пригвожде́й в раи́ дерзнове́нный Ада́мов грех и согреше́ний наших рукописа́ние раздери́, Христе́ Бо́же, и спаси́ нас. (Поклон великий.)**

**Лик: И**́же в шесты́й день же и час, на Кресте́ пригвожде́й в раи́ дерзнове́нный Ада́мов грех, и согреше́ний на́ших рукописа́ние раздери́, Христе́ Бо́же, и спаси́ нас.

**Стих 1: Внуши́, Бо́же, моли́тву мою, и не пре́зри моле́ния моего́. (Поклон великий.)**

**Лик: И**́же в шесты́й день же и час, на Кресте́ пригвожде́й в раи́ дерзнове́нный Ада́мов грех, и согреше́ний на́ших рукописа́ние раздери́, Христе́ Бо́же, и спаси́ нас.

**Стих 2: Аз к Бо́гу воззва́х, и Госпо́дь услы́ша мя. (Поклон великий.)**

**Лик: И**́же в шесты́й день же и час, на Кресте́ пригвожде́й в раи́ дерзновенный Ада́мов грех, и согреше́ний на́ших рукописа́ние раздери́, Христе́ Бо́же, и спаси́ нас.

**Священник: Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Я**́ко не и́мамы дерзнове́ния за премно́гия грехи́ на́ша, Ты и́же от Тебе́ Ро́ждшагося моли́, Богоро́дице Де́во, мно́го бо мо́жет моле́ние ма́тернее ко благосе́рдию Влады́ки, не пре́зри гре́шных мольбы́, Всечи́стая, я́ко Ми́лостив есть и спасти́ моги́й, и́же и страда́ти о нас изво́ливый.

**Чтец: Т**ропа́рь проро́чества, глас пя́тый:

**М**ногогрехо́вное на́ше житие́, и непокая́нный нрав, щедро́тами предвари́, Го́споди: ра́зве бо Тебе ино́го не ве́мы, живото́м и сме́ртию влады́чествующа, спаси́ я́ко Человеколю́бец.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**М**ногогрехо́вное на́ше житие́, и непокая́нный нрав, щедро́тами предвари́, Го́споди: ра́зве бо Тебе ино́го не ве́мы, живото́м и сме́ртию влады́чествующа, спаси́ я́ко Человеколю́бец.

**Диакон: Во́нмем.**

**Чтец: П**роки́мен, глас седьмы́й:

**В**озлюблю́ Тя, Го́споди, кре́посте моя́, Госпо́дь утвержде́ние мое́.

**Лик: В**озлюблю́ Тя, Го́споди, кре́посте моя́, Госпо́дь утвержде́ние мое́.

**Чтец, Стих: Б**ог мой, Помо́щник мой.

**Лик: В**озлюблю́ Тя, Го́споди, кре́посте моя́, Госпо́дь утвержде́ние мое́.

**Чтец: В**озлюблю́ Тя, Го́споди, кре́посте моя́.

**Лик: Г**оспо́дь утвержде́ние мое́.

**Диакон: Прему́дрость.**

**Чтец: П**роро́чества Иса́иина чте́ние

***(Ис. 3:1–14).***

**Диакон: Во́нмем.**

**Чтец: С**е Влады́ка Госпо́дь Савао́ф оты́мет от Иерусали́ма и от Иуде́и кре́пкаго и кре́пкую, кре́пость хле́ба, и кре́пость воды́, исполи́на, и кре́пкаго, и челове́ка ра́тника, и суди́ю, и проро́ка, и смотрели́ваго, и ста́рца, и пятьдесятонача́льника, и ди́внаго сове́тника, и прему́драго архите́ктона, и разу́мнаго послу́шателя. И поставлю ю́ноши кня́зи их, и руга́тели госпо́дствовати бу́дут и́ми. И напада́ти и́мут лю́дие, челове́к на челове́ка, и челове́к на бли́жняго своего́: прирази́тся отроча́ к старцу, и безче́стный к честно́му. Я́ко и́мется челове́к бра́та своего́ или́ дома́шняго отца́ своего́, глаго́ля: ри́зу и́маши, началово́ждь нам бу́ди, и бра́шно мое́ под тобо́ю да бу́дет. И отвеща́в в день о́ный рече́т: не бу́ду твой началово́ждь, несть бо в дому́ мое́м ни хле́ба, ни ри́зы: не бу́ду началово́ждь лю́дем сим. Я́ко оста́влен бысть Иерусали́м, и Иуде́я паде́, и язы́к их со беззако́нием, не покоря́ются Го́сподеви. Сего́ ра́ди ны́не смири́ся сла́ва их, и студ лица́ их проти́ву ста им: грех же свой я́ко содо́мский возвести́ша и яви́ша. Го́ре души́ их, зане́ умы́слиша сове́т лука́вый на себе́ сами́х, ре́кше: свя́жем пра́веднаго, я́ко непотре́бен нам есть: у́бо плоды́ дел свои́х снедя́т. Го́ре беззако́нному: лука́вая бо приключа́тся ему́ по дело́м рук его́. Лю́дие мои́, приста́вницы ва́ши пожина́ют вас, и истяза́ющии облада́ют ва́ми: лю́дие мои, блажа́щии вас льстят вы, и стези́ ног ва́ших возмуща́ют. Но ны́не устро́ится Госпо́дь на суд, и поста́вит на суд лю́ди Своя́: Сам Госпо́дь на суд прии́дет, со старе́йшины люде́й и с кня́зи их.

**Диакон: Во́нмем.**

**Чтец: П**роки́мен, глас шесты́й:

**Г**о́споди, Помо́щниче мой и Изба́вителю мой.

**Лик: Г**о́споди, Помо́щниче мой и Изба́вителю мой.

**Чтец, Стих: Н**ебеса́, пове́дают сла́ву Бо́жию.

**Лик: Г**о́споди, Помо́щниче мой и Изба́вителю мой.

**Чтец: Г**о́споди, Помо́щниче мой.

**Лик: И** Изба́вителю мой.

**Чтец: С**ко́ро да предваря́т ны щедро́ты Твоя́, Го́споди, я́ко обнища́хом зело́. Помози́ нам, Бо́же, Спа́се наш: сла́вы ради и́мене Твоего́, Го́споди, изба́ви нас и очи́сти грехи́ на́ша, и́мене ради Твоего́.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Тропари, глас 2:**

**С**па́сение соде́лал еси́ посреде́ земли́, Христе́ Бо́же, на Кресте́ пречи́стеи ру́це Твои́ просте́рл еси́, собира́я вся язы́ки, зову́щия: Го́споди, сла́ва Тебе́.

**Сла́ва Отцу́ и Сы́ну и Свято́му Ду́ху.**

**П**речи́стому о́бразу Твоему́ покланя́емся, Благи́й, прося́ще проще́ния прегреше́ний на́ших, Христе́ Бо́же: во́лею бо благоволи́л еси́ пло́тию взы́ти на Крест да изба́виши, я́же созда́л еси́, от рабо́ты вра́жия. Тем благода́рственно вопие́м Ти: ра́дости испо́лнил еси́ вся, Спа́се наш, прише́дый спасти́ мир.

**И ны́не и при́сно и во ве́ки веко́в. Ами́нь.**

***Крестобогородичен, глас 2:***

**П**репросла́влена еси́, Богоро́дице Де́во, пое́м Тя: Кресто́м бо Сы́на Твоего́ низложи́ся ад, и смерть умертви́ся, умерщвле́ннии воста́хом, и живота́ сподо́бихомся, рай восприя́хом, дре́внее наслажде́ние. Тем благодаря́ще, славосло́вим я́ко держа́внаго Христа́ Бо́га на́шего, и еди́наго Многоми́лостиваго.

**Г**о́споди, поми́луй. **(40 раз.)**

**И**́же на вся́кое время и на вся́кий час, на небеси́ и на земли́ покланя́емый и сла́вимый Христе́ Бо́же, долготерпели́ве, многоми́лостиве, многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию, обеща́ния ради бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней. Огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**менем Госпо́дним благослови́, о́тче.

**Священник: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Таже малых 12, глаголюще в себе на кийждо поклон: Бо́же, очи́сти мя, гре́шнаго.***

**И паки: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми.**

**Дух же целому́дрия, смиренному́дрия, терпе́ния и любве́ да́руй ми, рабу́ Твоему́.**

**Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. (И поклон един великий.)**

**Чтец: А**ми́нь.

**Б**о́же и Го́споди сил и всея́ тва́ри Соде́телю, И́же за милосе́рдие безприкла́дныя ми́лости Твоея́, Единоро́днаго Сы́на Твоего́, Го́спода на́шего Иису́са Христа́ низпосла́вый на спасе́ние ро́да на́шего и Честны́м Его Кресто́м рукописа́ние грех на́ших растерза́вый и победи́вый тем нача́ла и вла́сти тьмы: Сам, Влады́ко Человеколю́бче, приими́ и нас, гре́шных, благода́рственныя сия и моле́бныя моли́твы, и изба́ви нас от вся́каго всегуби́тельнаго и мра́чнаго прегреше́ния, и всех озло́бити нас и́щущих ви‘димых и неви́димых враг. Пригвозди́ стра́ху Твоему́ пло́ти на́ша и не уклони́ серде́ц на́ших в словеса́ или́ помышле́ния лука́вствия, но любо́вию Твое́ю уязви́ ду́ши на́ша, да к Тебе́ всегда́ взира́юще и е́же от Тебе́ све́том наставля́еми, Тебе́, непристу́пнаго и присносу́щнаго зря́ще Све́та, непреста́нное Тебе́ испове́дание и благодаре́ние возсыла́ем, Безнача́льному Отцу́ со Единоро́дным Твои́м Сы́ном и Всесвяты́м и Благи́м и Животворя́щим Твоим Ду́хом, ны́не и при́сно и во ве́ки веко́в. Ами́нь.

**Час девятый**

**Чтец: П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалмы 83, 84, 85.**

**К**оль возлю́бленна селе́ния Твоя, Го́споди сил! Жела́ет и скончава́ется душа́ моя во дворы́ Госпо́дни, се́рдце мое и плоть моя возра́довастася о Бо́зе жи́ве. И́бо пти́ца обре́те себе хра́мину, и го́рлица гнездо́ себе, иде́же положит птенцы́ своя, олтари́ Твоя, Го́споди сил, Царю́ мой и Бо́же мой. Блаже́ни живу́щии в дому́ Твоем, в ве́ки веко́в восхва́лят Тя. Блаже́н муж, ему́же есть заступле́ние его у тебе; восхожде́ния в се́рдце своем положи́, во юдо́ль плаче́вную, в ме́сто е́же положи́, и́бо благослове́ние даст законополага́яй. По́йдут от си́лы в си́лу: явится Бог бого́в в Сио́не. Го́споди Бо́же сил, услы́ши моли́тву мою, внуши́, Бо́же Иа́ковль. Защи́тниче наш, виждь, Бо́же, и при́зри на лице́ Христа́ Твоего. Я́ко лу́чше день еди́н во дво́рех Твоих па́че ты́сящ: изво́лих примета́тися в дому́ Бо́га моего па́че, не́же жи́ти ми в селе́ниих гре́шничих. Я́ко ми́лость и и́стину лю́бит Госпо́дь, Бог благода́ть и сла́ву даст, Госпо́дь не лиши́т благи́х ходя́щих незло́бием. Го́споди Бо́же сил, блаже́н челове́к упова́яй на Тя.

**Б**лаговолил еси́, Го́споди, зе́млю Твою, возврати́л еси́ плен Иа́ковль: оста́вил еси́ беззако́ния люде́й Твоих, покры́л еси́ вся грехи́ их. Укроти́л еси́ весь гнев Твой, возврати́лся еси́ от гне́ва я́рости Твоея́. Возврати́ нас, Бо́же спасе́ний наших, и отврати́ я́рость Твою от нас. Еда́ во ве́ки прогне́ваешися на ны? Или́ простре́ши гнев Твой от ро́да в род? Бо́же, Ты обра́щься оживи́ши ны, и лю́дие Твои возвеселя́тся о Тебе. Яви́ нам, Го́споди, милость Твою, и спасе́ние Твое даждь нам. Услы́шу, что́ рече́т о мне Госпо́дь Бог: я́ко рече́т мир на лю́ди Своя, и на преподо́бныя Своя, и на обраща́ющия сердца́ к Нему́. Оба́че близ боя́щихся Его спасе́ние Его, всели́ти сла́ву в зе́млю на́шу. Ми́лость и и́стина срето́стеся, пра́вда и мир облобыза́стася. И́стина от земли́ возсия́, и пра́вда с небесе́ прини́че, и́бо Госпо́дь даст бла́гость, и земля́ на́ша даст плод свой. Пра́вда пред Ним преды́дет, и положит в путь стопы́ своя́.

**П**риклони́, Го́споди, у́хо Твое, и услы́ши мя, я́ко нищ и убо́г есмь аз. Сохрани́ ду́шу мою, я́ко преподо́бен есмь: спаси́ раба́ Твоего́, Бо́же мой, упова́ющаго на Тя. Поми́луй мя, Го́споди, я́ко к Тебе воззову́ весь день. Возвесели́ ду́шу раба́ Твоего́, я́ко к Тебе взях ду́шу мою. Я́ко Ты, Го́споди, благ и кро́ток, и многоми́лостив всем призыва́ющим Тя. Внуши́, Го́споди, моли́тву мою, и вонми́ гла́су моле́ния моего́. В день ско́рби моея́ воззва́х к Тебе́, я́ко услы́шал мя еси́. Несть подо́бен Тебе́ в бозе́х, Го́споди, и несть по дело́м Твои́м. Вси язы́цы, ели́ки сотвори́л еси́, прии́дут, и покло́нятся пред Тобою, Го́споди, и просла́вят и́мя Твое́, я́ко ве́лий еси́ Ты, и творя́й чудеса́, Ты еси́ Бог еди́н. Наста́ви мя, Го́споди, на путь Твой, и пойду́ во и́стине Твоей; да возвесели́тся се́рдце мое боя́тися и́мене Твоего. Испове́мся Тебе́, Го́споди Бо́же мой, всем се́рдцем моим, и просла́влю и́мя Твое в век: я́ко милость Твоя ве́лия на мне, и изба́вил еси́ ду́шу мою от ада преиспо́днейшаго. Бо́же, законопресту́пницы воста́ша на мя, и сонм держа́вных взыска́ша ду́шу мою, и не предложи́ша Тебе пред собо́ю. И Ты, Го́споди Бо́же мой, ще́дрый и ми́лостивый, долготерпели́вый и многоми́лостивый и и́стинный, при́зри на мя и поми́луй мя, даждь держа́ву Твою о́троку Твоему́, и спаси́ сы́на рабы́ Твоея́. Сотвори́ со мною зна́мение во бла́го, и да ви́дят ненави́дящии мя, и постыдя́тся, я́ко Ты, Го́споди, помо́гл ми и уте́шил мя еси́.

**С**отвори́ со мною зна́мение во бла́го, и да ви́дят ненави́дящии мя, и постыдя́тся, я́ко Ты, Го́споди, помо́гл ми и утешил мя еси́.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

***По сем священник, став пред царскими дверьми, глаголет настоящий тропарь со стихи, во глас 8:***

**Священник: И́же в девя́тый час нас ра́ди пло́тию смерть вкуси́вый, умертви́ пло́ти на́шея мудрова́ние, Христе́ Бо́же, и спаси́ нас. (Поклон великий.)**

**Лик: И**́же в девя́тый час нас ра́ди пло́тию смерть вкуси́вый, умертви́ пло́ти на́шея мудрова́ние, Христе́ Бо́же, и спаси́ нас.

**Стих 1: Да прибли́жится моли́тва моя пред Тя, Го́споди, по словеси́ Твоему́ вразуми́ мя. (Поклон великий.)**

**Лик: И**́же в девя́тый час нас ра́ди пло́тию смерть вкуси́вый, умертви́ пло́ти на́шея мудрова́ние, Христе́ Бо́же, и спаси́ нас.

**Стих 2: Да вни́дет проше́ние мое пред Тя, Го́споди, по словеси́ Твоему́ изба́ви мя. (Поклон великий.)**

**Лик: И**́же в девя́тый час, нас ра́ди пло́тию смерть вкуси́вый, умертви́ пло́ти на́шея мудрова́ние, Христе́ Бо́же, и спаси́ нас.

**Священник: Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**И**́же нас ра́ди рожде́йся от Де́вы и распя́тие претерпе́в, Благи́й, испрове́ргий сме́ртию смерть, и воскресе́ние явле́й я́ко Бог, не пре́зри, я́же созда́л еси́ руко́ю Твое́ю: яви́ человеколю́бие Твое́, Ми́лостиве: приими́ ро́ждшую Тя Богоро́дицу, моля́щуюся за ны, и спаси́, Спа́се наш, лю́ди отчая́нныя.

**Н**е преда́ждь нас до конца́, и́мене Твоего́ ра́ди, и не разори́ заве́та Твоего́, и не отста́ви ми́лости Твоея́ от нас, Авраа́ма ра́ди возлю́бленнаго от Тебе́, и за Исаа́ка, раба́ Твоего́, и Изра́иля свята́го Твоего́.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвятая Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**В**идя разбо́йник Нача́льника жи́зни на Кресте́ ви́сяща, глаго́лаше: а́ще не бы Бог был вопло́щься, И́же с на́ми распны́йся, не бы со́лнце лучи́ своя́ потаи́ло, ниже́ бы земля́ трепе́щущи трясла́ся: но вся терпя́й, помяни́ мя, Го́споди, во Ца́рствии Твое́м.

**Сла́ва Отцу́ и Сы́ну и Свято́му Ду́ху.**

**П**осреде́ двою́ разбо́йнику ме́рило пра́ведное обре́теся Крест Твой: о́вому у́бо низводи́му во ад тягото́ю хуле́ния: друго́му же легча́щуся от прегреше́ний, к позна́нию богосло́вия: Христе́ Бо́же, сла́ва Тебе́.

**И** ны́не и при́сно и во ве́ки веко́в. Ами́нь.

**А**́гнца, и Па́стыря, и Спа́са ми́ра, на Кресте́ зря́щи Ро́ждшая Тя, глаго́лаше слезя́щи: мир у́бо ра́дуется, прие́мля избавле́ние: утро́ба же Моя́ гори́т, зря́щи Твое́ распя́тие, е́же за всех терпи́ши, Сы́не и Бо́же Мой.

**Г**о́споди, поми́луй. **(40 раз.)**

**И**́же на вся́кое время и на вся́кий час, на небеси́ и на земли́ покланя́емый и сла́вимый Христе́ Бо́же, долготерпели́ве, многоми́лостиве, многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию, обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней. Огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**менем Господним благослови́, о́тче.

**Священник: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

**Молитва святаго Ефрема:**

***поклоны великия три, малыя же 12 не творим.***

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

**Чтец: А**ми́нь.

**В**лады́ко Го́споди Иису́се Христе́ Бо́же наш, долготерпе́вый о на́ших согреше́ниих, и да́же до ны́нешняго часа́ приведы́й нас, во́ньже на Животворя́щем Дре́ве ви́ся, благоразу́мному разбо́йнику, и́же в рай путесотвори́л еси́ вход, и сме́ртию смерть разруши́л еси́, очи́сти нас гре́шных и недосто́йных раб Твои́х. Согреши́хом бо и беззако́нновахом, и не́смы досто́йни возвести́ очеса́ на́ша, и воззре́ти на высоту́ небе́сную, зане́ оста́вихом путь пра́вды Твоея́, и ходи́хом в во́лях серде́ц на́ших: но мо́лим Твою́ безме́рную бла́гость, пощади́ нас, Го́споди, по мно́жеству ми́лости Твоея́, и спаси́ нас имене Твоего́ ра́ди свята́го, я́ко исчезо́ша в суете́ дни́е на́ши. Изми́ нас из руки́ сопроти́внаго, и оста́ви нам грехи́ на́ша, и умертви́ плотско́е на́ше мудрова́ние, да ве́тхаго отложи́вше челове́ка, в но́ваго облеце́мся, и Тебе́ поживе́м на́шему Влады́це и Благоде́телю. И та́ко Твои́м после́дующе повеле́нием, в ве́чный поко́й дости́гнем, иде́же есть всех веселя́щихся жили́ще. Ты бо еси́ вои́стинну и́стинное весе́лие, и ра́дость лю́бящих Тя, Христе́ Бо́же наш, и Тебе́ сла́ву возсыла́ем со Безначальным Твои́м Отце́м и Пресвяты́м и Благи́м, и Животворя́щим Твои́м Ду́хом, ны́не и при́сно и во ве́ки веко́в. Ами́нь.

**Изобразительны:**

***Поем Блаженны, на оба лика, во глас 8:***

**Во Ца́рствии Твое́м помяни́ нас, Го́споди, егда́ прии́деши во Ца́рствии Твоем.**

**Блаже́ни ни́щии ду́хом, я́ко тех есть Ца́рство Небе́сное.**

**П**омяни́ нас, Го́споди, егда́ прии́деши во Ца́рствии Твое́м.

**Блаже́ни пла́чущии, я́ко ти́и утешатся.**

**П**омяни́ нас, Го́споди, егда́ прии́деши во Ца́рствии Твое́м.

**Блаже́ни кро́тции, я́ко ти́и наследят зе́млю.**

**П**омяни́ нас, Го́споди, егда прии́деши во Ца́рствии Твое́м.

**Блаже́ни а́лчущии и жа́ждущии пра́вды, я́ко ти́и насытятся.**

**П**омяни́ нас, Го́споди, егда прии́деши во Ца́рствии Твое́м.

**Блаже́ни ми́лостивии, я́ко ти́и поми́ловани бу́дут.**

**П**омяни́ нас, Го́споди, егда́ прии́деши во Ца́рствии Твое́м.

**Блаже́ни чи́стии се́рдцем, я́ко ти́и Бо́га у́зрят.**

**П**омяни́ нас, Го́споди, егда́ прии́деши во Ца́рствии Твое́м.

**Блаже́ни миротво́рцы, я́ко ти́и сы́нове Бо́жии нареку́тся.**

**П**омяни́ нас, Го́споди, егда прии́деши во Ца́рствии Твое́м.

**Блаже́ни изгна́ни пра́вды ради, я́ко тех есть Ца́рство Небе́сное.**

**П**омяни́ нас, Го́споди, егда́ прии́деши во Ца́рствии Твое́м.

**Блаже́ни есте́, егда поно́сят вам, и изжену́т, и реку́т всяк зол глаго́л, на вы лжу́ще Мене́ ради.**

**П**омяни́ нас, Го́споди, егда́ прии́деши во Ца́рствии Твое́м.

**Ра́дуйтеся и весели́теся, я́ко мзда ва́ша мно́га на небесе́х.**

**П**омяни́ нас, Го́споди, егда прии́деши во Ца́рствии Твое́м.

**Сла́ва Отцу́ и Сыну и Свято́му Ду́ху.**

**П**омяни́ нас, Го́споди, егда́ прии́деши во Ца́рствии Твое́м.

**И ны́не и при́сно и во ве́ки веко́в. Ами́нь.**

**П**омяни́ нас, Го́споди, егда прии́деши во Ца́рствии Твое́м.

**Оба лика вкупе поют велегласно:**

**П**омяни́ нас, Го́споди, егда прии́деши во Ца́рствии Твоем. **(Поклон великий.)**

**И паки вышшим гласом: П**омяни́ нас, Влады́ко, егда́ прии́деши во Ца́рствии Твое́м. **(Поклон великий.)**

**Таже высочайшим гласом: П**омяни́ нас, Святы́й, егда́ прии́деши во Ца́рствии Твое́м. **(Поклон великий.)**

**Чтец: Л**ик небе́сный пое́т Тя и глаго́лет: Свят, Свят, Свят Госпо́дь Савао́ф, испо́лнь не́бо и земля́ сла́вы Твоея́.

**Стих: Приступи́те к Нему́ и просвети́теся, и ли́ца ва́ша не постыдя́тся.**

**Л**ик небе́сный пое́т Тя и глаго́лет: Свят, Свят, Свят Госпо́дь Савао́ф, испо́лнь не́бо и земля́ сла́вы Твоея́.

**Сла́ва Отцу́ и Сы́ну и Свято́му Ду́ху.**

**Л**ик святы́х Ангел и Арха́нгел со все́ми небе́сными си́лами пое́т Тя и глаго́лет: Свят, Свят, Свят Госпо́дь Саваоф, испо́лнь не́бо и земля́ сла́вы Твоея́.

**И ны́не и при́сно и во ве́ки веко́в. Ами́нь.**

**В**е́рую во еди́наго Бо́га Отца́, Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, И́же от Отца́ рожде́ннаго пре́жде всех век; Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, и́мже вся бы́ша. Нас ра́ди челове́к и на́шего ра́ди спасе́ния сше́дшаго с небе́с и воплоти́вшагося от Ду́ха Свя́та и Марии Де́вы, и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на небеса́, и седя́ща одесну́ю Отца́. И па́ки гряду́щаго со сла́вою суди́ти живым и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сыном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дую едино креще́ние во оставле́ние грехо́в. Ча́ю воскресе́ния ме́ртвых, и жизни бу́дущаго ве́ка. Ами́нь.

**О**сла́би, оста́ви, прости́, Бо́же, прегреше́ния на́ша, во́льная и нево́льная, я́же в сло́ве и в деле, я́же в ведении и не в ведении, я́же во дни и в нощи́, я́же во уме́ и в помышле́нии, вся нам прости́, я́ко Благ и Человеколю́бец.

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м нашим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сына и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**В Храме Господском:**

***Кондак дне, глас 4:***

**В**ознесы́йся на Кре́ст во́лею, тезоимени́тому Твоему́ но́вому жи́тельству щедро́ты Твоя́ да́руй, Христе́ Бо́же: возвесели́ нас си́лою Твое́ю, побе́ды дая́ нам на супоста́ты, посо́бие иму́щим Твое́, ору́жие ми́ра, непобеди́мую побе́ду.

***Кондак Святы́х му́ченик, Глас 8:***

***Подо́бен: Я́ко нача́тки:***

**К**ре́пцыи ве́ры столпи́, добропобе́днии му́ченицы,/ за Христа́ подъе́мше разли́чныя му́ки,/ и на ле́та мно́га сокрове́ни бы́сте,/ и ны́не яви́стеся я́ко многоце́нное бога́тство,/ и в Це́рковь Бо́жию че́стно носи́ми архиере́я Бо́жия дла́ньми,/ прося́щим раздава́ете, е́же на по́льзу./ Тем моли́теся о ду́шах на́ших.

**Сла́ва Отцу́ и Сы́ну и Свято́му Ду́ху.**

**С**о святы́ми упоко́й, Христе́, ду́ши раб Твои́х, иде́же несть боле́знь, ни печаль, ни воздыха́ние, но жизнь безконе́чная.

**И ны́не и при́сно и во ве́ки веко́в. Ами́нь.**

**П**редста́тельство христиа́н непосты́дное, хода́тайство ко Творцу́ непрело́жное, не пре́зри гре́шных моле́ний гла́сы, но предвари́, я́ко Блага́я, на по́мощь нас, ве́рно зову́щих Ти: ускори́ на моли́тву, и потщи́ся на умоле́ние, предста́тельствующи при́сно, Богородице, чту́щих Тя.

**В Храме Богородичном:**

***Кондак дне, глас 4:***

**В**ознесы́йся на Кре́ст во́лею, тезоимени́тому Твоему́ но́вому жи́тельству щедро́ты Твоя́ да́руй, Христе́ Бо́же: возвесели́ нас си́лою Твое́ю, побе́ды дая́ нам на супоста́ты, посо́бие иму́щим Твое́, ору́жие ми́ра, непобеди́мую побе́ду.

***Кондак Святы́х му́ченик, Глас 8:***

***Подо́бен: Я́ко нача́тки:***

**К**ре́пцыи ве́ры столпи́, добропобе́днии му́ченицы,/ за Христа́ подъе́мше разли́чныя му́ки,/ и на ле́та мно́га сокрове́ни бы́сте,/ и ны́не яви́стеся я́ко многоце́нное бога́тство,/ и в Це́рковь Бо́жию че́стно носи́ми архиере́я Бо́жия дла́ньми,/ прося́щим раздава́ете, е́же на по́льзу./ Тем моли́теся о ду́шах на́ших.

**Сла́ва Отцу́ и Сы́ну и Свято́му Ду́ху.**

**С**о святы́ми упоко́й, Христе́, ду́ши раб Твои́х, иде́же несть боле́знь, ни печаль, ни воздыха́ние, но жизнь безконе́чная.

**И ны́не и при́сно и во ве́ки веко́в. Ами́нь.**

**[Кондак Храма]**

**В Храме святого:**

***Кондак дне, глас 4:***

**В**ознесы́йся на Кре́ст во́лею, тезоимени́тому Твоему́ но́вому жи́тельству щедро́ты Твоя́ да́руй, Христе́ Бо́же: возвесели́ нас си́лою Твое́ю, побе́ды дая́ нам на супоста́ты, посо́бие иму́щим Твое́, ору́жие ми́ра, непобеди́мую побе́ду.

**[Кондак Храма]**

***Кондак Святы́х му́ченик, Глас 8:***

***Подо́бен: Я́ко нача́тки:***

**К**ре́пцыи ве́ры столпи́, добропобе́днии му́ченицы,/ за Христа́ подъе́мше разли́чныя му́ки,/ и на ле́та мно́га сокрове́ни бы́сте,/ и ны́не яви́стеся я́ко многоце́нное бога́тство,/ и в Це́рковь Бо́жию че́стно носи́ми архиере́я Бо́жия дла́ньми,/ прося́щим раздава́ете, е́же на по́льзу./ Тем моли́теся о ду́шах на́ших.

**Сла́ва Отцу́ и Сы́ну и Свято́му Ду́ху.**

**С**о святы́ми упоко́й, Христе́, ду́ши раб Твои́х, иде́же несть боле́знь, ни печаль, ни воздыха́ние, но жизнь безконе́чная.

**И ны́не и при́сно и во ве́ки веко́в. Ами́нь.**

**П**редста́тельство христиа́н непосты́дное, хода́тайство ко Творцу́ непрело́жное, не пре́зри гре́шных моле́ний гла́сы, но предвари́, я́ко Блага́я, на по́мощь нас, ве́рно зову́щих Ти: ускори́ на моли́тву, и потщи́ся на умоле́ние, предста́тельствующи при́сно, Богородице, чту́щих Тя.

**Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херувим и сла́внейшую без сравне́ния Серафим, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Господним благослови́, о́тче.

**Священник: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Таже малых 12, глаголюще в себе на кийждо поклон: Бо́же, очи́сти мя, гре́шнаго.***

**И паки: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми.**

**Дух же целому́дрия, смиренному́дрия, терпе́ния и любве́ да́руй ми, рабу́ Твоему́.**

**Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. (И поклон един великий.)**

**Чтец: А**ми́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвятая Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**В**сесвята́я Тро́ице, Единосу́щная Держа́во, неразде́льное Ца́рство, всех благи́х вина́, благоволи́ же и о мне, гре́шнем, утверди́, вразуми́ се́рдце мое и всю мою отыми́ скве́рну. Просвети́ мою мысль, да вы́ну сла́влю, пою́, и покланя́юся, и глаго́лю: еди́н Свят, еди́н Госпо́дь Иису́с Христо́с, в сла́ву Бо́га Отца́. Ами́нь.

**Священник: Прему́дрость.**

**Д**осто́йно есть я́ко вои́стинну блажи́ти Тя Богоро́дицу, При́сноблаженную и Пренепоро́чную и Ма́терь Бо́га на́шего.

**Священник: Пресвята́я Богоро́дице спаси́ нас.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**Священник: Сла́ва Тебе́ Христе́ Бо́же, Упова́ние на́ше, сла́ва Тебе́.**

**С**ла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.

**Г**о́споди, поми́луй. **(Трижды.)**

**Б**лагослови́.

**Священник: Христо́с, И́стинный Бог наш, моли́твами Пречи́стыя Своея́ Ма́тере, си́лою Честна́го и Животворя́щаго Креста, святы́х сла́вных и всехва́льных апо́стол, (святых храма и дне), и святы́х пра́ведных Богооте́ц Иоаки́ма и А́нны, и всех святы́х, поми́лует и спасе́т нас, я́ко Благ и Человеколю́бец.**

**Г**о́споди, поми́луй. **(Трижды.)**

**Последование вечерни в пяток первыя седмицы**

**Литургия Преждеосвященных Даров**

**Диакон: Благослови́, влады́ко.**

**Священник: Благослове́но Ца́рство Отца́ и Сы́на и Свята́го Ду́ха, ны́не и при́сно и во ве́ки веко́в.**

**Лик: А**минь.

**Чтец: П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Предначинательный псалом 103.**

**Б**лагослови́, душе́ моя, Го́спода, Го́споди Бо́же мой, возвели́чился еси́ зело́, во испове́дание и в велеле́поту обле́клся еси́. Одея́йся све́том я́ко ри́зою, простира́яй не́бо я́ко ко́жу. Покрыва́яй вода́ми превы́спренняя Своя, полага́яй о́блаки на восхожде́ние Свое, ходя́й на крилу́ ве́треню. Творя́й Ангелы Своя ду́хи, и слуги́ Своя пла́мень о́гненный. Основа́яй зе́млю на тве́рди ея́, не преклони́тся в век ве́ка. Бе́здна я́ко ри́за одея́ние ея́, на гора́х ста́нут во́ды, от запреще́ния Твоего побе́гнут, от гла́са гро́ма Твоего убоя́тся. Восхо́дят го́ры, и низхо́дят поля́ в ме́сто, е́же основа́л еси́ им. Преде́л положи́л еси́, его́же не пре́йдут, ниже́ обратя́тся покры́ти зе́млю. Посыла́яй исто́чники в де́брех, посреде́ гор про́йдут во́ды. Напая́ют вся зве́ри се́льныя, ждут она́гри в жа́жду свою. На ты́х пти́цы небе́сныя привита́ют, от среды́ ка́мения дадя́т глас. Напая́яй го́ры от превы́спренних Своих, от плода́ дел Твои́х насытится земля́. Прозяба́яй траву́ ското́м, и злак на слу́жбу челове́ком, извести́ хлеб от земли́. И вино́ весели́т се́рдце челове́ка, ума́стити лице́ еле́ем, и хлеб се́рдце челове́ка укрепи́т. Насытятся древа́ польска́я, ке́дри лива́нстии, и́хже еси́ насади́л. Та́мо пти́цы вогнездя́тся, ероди́ево жили́ще предводи́тельствует и́ми. Го́ры высо́кия еле́нем, ка́мень прибе́жище за́яцем. Сотвори́л есть луну́ во времена́, со́лнце позна́ за́пад свой. Положи́л еси́ тьму, и бысть нощь, в не́йже про́йдут вси зве́рие дубра́внии. Ски́мни рыка́ющии восхи́тити, и взыска́ти от Бо́га пи́щу себе. Возсия́ со́лнце, и собра́шася, и в ло́жах сво́их ля́гут. Изы́дет челове́к на де́ло свое, и на де́лание свое до ве́чера. Я́ко возвели́чишася дела́ Твоя, Го́споди, вся прему́дростию сотворил еси́, испо́лнися земля́ тва́ри Твоея. Сие́ мо́ре великое и простра́нное, та́мо га́ди, и́хже несть числа́, живо́тная ма́лая с великими, та́мо корабли́ препла́вают, змий сей, его́же созда́л еси́ руга́тися ему. Вся к Тебе ча́ют, да́ти пи́щу им во бла́го вре́мя. Да́вшу Тебе́ им, соберу́т, отве́рзшу Тебе́ ру́ку, вся́ческая испо́лнятся бла́гости, отвра́щшу же Тебе лице́, возмяту́тся, оты́меши дух их, и исче́знут, и в персть свою возвратя́тся. По́слеши Ду́ха Твоего́, и сози́ждутся, и обнови́ши лице́ земли́. Бу́ди сла́ва Госпо́дня во ве́ки, возвесели́тся Госпо́дь о де́лех Своих, призира́яй на зе́млю, и творя́й ю́ трясти́ся, прикаса́яйся гора́м, и дымя́тся. Воспою́ Го́сподеви в животе́ моем, пою́ Бо́гу моему́, до́ндеже есмь, да услади́тся Ему́ бесе́да моя, аз же возвеселю́ся о Го́споде. Да исче́знут гре́шницы от земли́, и беззако́нницы, я́коже не бы́ти им. Благослови́, душе́ моя, Го́спода.

**С**о́лнце позна́ запад свой, положи́л еси́ тьму, и бысть нощь.

**Я**́ко возвели́чишася дела́ Твоя, Го́споди, вся прему́дростию сотвори́л еси́.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Ектения великая:**

**Диакон: Ми́ром Го́споду помо́лимся.**

**Лик: Г**о́споди, поми́луй.

**Диакон: О свы́шнем ми́ре, и спасе́нии душ наших, Го́споду помо́лимся.**

**Лик: Г**о́споди, поми́луй.

**Диакон: О ми́ре всего ми́ра, благостоя́нии Святых Бо́жиих Церквей, и соединении всех, Го́споду помо́лимся.**

**Лик: Г**о́споди, поми́луй.

**Диакон: О святе́м храме сем и с верою, благогове́нием и стра́хом Бо́жиим входя́щих вонь, Го́споду помо́лимся.**

**Лик: Г**о́споди, поми́луй.

**Диакон: О Великом Господи́не и отце́ на́шем Святейшем Патриа́рхе (имя) и о Господи́не нашем Преосвяще́ннейшем епископе (или: архиепи́скопе, или: митрополи́те, имя, егоже есть область), честне́м пресви́терстве, во Христе́ диа́констве, о всем при́чте и лю́дех, Го́споду помо́лимся.**

**Лик: Г**о́споди, поми́луй.

**Диакон: О Богохрани́мей стране́ нашей, власте́х и во́инстве ея́, Го́споду помо́лимся.**

**Лик: Г**о́споди, поми́луй.

**Диакон: О гра́де сем, вся́ком гра́де, стране́ и ве́рою живу́щих в них, Го́споду помо́лимся.**

**Лик: Г**о́споди, поми́луй.

**Диакон: О благорастворе́нии возду́хов, о изоби́лии плодо́в земны́х и вре́менех ми́рных, Го́споду помо́лимся.**

**Лик: Г**о́споди, поми́луй.

**Диакон: О плавающих, путеше́ствующих, неду́гующих, стра́ждущих, плене́нных и о спасе́нии их, Го́споду помо́лимся.**

**Лик: Г**о́споди, поми́луй.

**Диакон: О изба́витися нам от вся́кия ско́рби, гне́ва и ну́жды, Го́споду помо́лимся.**

**Лик: Г**о́споди, поми́луй.

**Диакон: Заступи́, спаси́, поми́луй и сохрани́ нас, Бо́же, Твоею благода́тию.**

**Лик: Г**о́споди, поми́луй.

**Диакон: Пресвяту́ю, Пречи́стую, Преблагослове́нную, Сла́вную Владычицу нашу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Лик: Т**ебе́, Го́споди.

**Священник: Я́ко подоба́ет Тебе́ вся́кая сла́ва, че́сть и поклонение, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Кафисма 18-я.**

**Песнь степеней, 119.**

**К**о Го́споду, внегда́ скорбе́ти ми, воззва́х, и услы́ша мя. Го́споди, изба́ви ду́шу мою от усте́н непра́ведных и от язы́ка льсти́ва. Что да́стся тебе́, или́ что приложится тебе́ к язы́ку льсти́ву? Стре́лы си́льнаго изощре́ны, со у́гльми пусты́нными. Увы́ мне, я́ко прише́льствие мое продолжи́ся, всели́хся с селе́нии Кида́рскими. Мно́го прише́льствова душа́ моя, с ненави́дящими ми́ра бех ми́рен: егда́ глаго́лах им, боря́ху мя ту́не.

**Песнь степеней, 120.**

**В**озведо́х о́чи мои в го́ры, отню́дуже прии́дет по́мощь моя. По́мощь моя от Го́спода, сотво́ршаго не́бо и зе́млю. Не даждь во смяте́ние ноги́ твоея, ниже́ воздре́млет храня́й тя, се не воздре́млет, ниже́ у́снет храня́й Изра́иля. Госпо́дь сохрани́т тя, Госпо́дь покро́в твой на руку́ десну́ю твою. Во дни со́лнце не ожже́т тебе́, ниже́ луна́ но́щию. Госпо́дь сохрани́т тя от вся́каго зла, сохрани́т ду́шу твою Госпо́дь. Госпо́дь сохрани́т вхожде́ние твое и исхожде́ние твое, от ны́не и до ве́ка.

**Песнь степеней, 121.**

**В**озвесели́хся о ре́кших мне: в дом Госпо́день по́йдем. Стояще бя́ху но́ги на́ша во дво́рех твоих, Иерусали́ме. Иерусали́м зи́ждемый я́ко град, ему́же прича́стие его вку́пе. Тамо бо взыдо́ша коле́на, коле́на Госпо́дня, свиде́ние Изра́илево, испове́датися и́мени Госпо́дню, я́ко та́мо седо́ша престо́ли на суд, престо́ли в дому́ Давидове. Вопроси́те же я́же о ми́ре Иерусали́ма: и оби́лие любящим тя. Бу́ди же мир в си́ле твоей и оби́лие в столпостена́х твоих. Ра́ди бра́тий моих и бли́жних моих глаго́лах у́бо мир о тебе. До́му ра́ди Го́спода Бо́га на́шего взыска́х блага́я тебе.

**Песнь степеней, 122.**

**К** Тебе возведо́х о́чи мои, Живу́щему на небеси́. Се я́ко о́чи раб в руку́ госпо́дий своих, я́ко о́чи рабы́ни в руку́ госпожи́ своея́, та́ко о́чи на́ши ко Го́споду Бо́гу на́шему, до́ндеже уще́дрит ны. Поми́луй нас, Го́споди, поми́луй нас, я́ко по мно́гу испо́лнихомся уничиже́ния, наипа́че напо́лнися душа́ на́ша поноше́ния гобзу́ющих и уничиже́ния го́рдых.

**Песнь степеней, 123.**

**Я**́ко а́ще не Госпо́дь бы был в нас, да рече́т у́бо Изра́иль, я́ко а́ще не Госпо́дь бы был в нас, внегда́ воста́ти челове́ком на ны, у́бо живы́х поже́рли бы́ша нас, внегда́ прогне́ватися я́рости их на ны, у́бо вода́ потопи́ла бы нас. Пото́к пре́йде душа́ на́ша, у́бо пре́йде душа́ на́ша во́ду непостоя́нную. Благослове́н Госпо́дь, И́же не даде́ нас в лови́тву зубо́м их. Душа́ на́ша, я́ко пти́ца изба́вися от се́ти ловя́щих: сеть сокруши́ся, и мы изба́влени бы́хом. По́мощь на́ша во и́мя Го́спода, сотво́ршаго не́бо и зе́млю.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.

**Ектения малая:**

**Диакон: Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Диакон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Диакон: Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святыми помяну́вше, са́ми себе́ и друг дру́га, и весь живо́т наш Христу́ Бо́гу предадим.**

**Лик: Т**ебе́, Го́споди.

**Священник: Я́ко Твоя́ держа́ва, и Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Лик: А**ми́нь.

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Песнь степеней, 124.**

**Н**аде́ющиися на Го́спода, я́ко гора́ Сио́н: не подви́жится в век живы́й во Иерусали́ме. Го́ры о́крест его, и Госпо́дь о́крест люде́й Своих от ны́не и до ве́ка. Я́ко не оста́вит Госпо́дь жезла́ гре́шных на жре́бий пра́ведных, я́ко да не про́струт пра́веднии в беззако́ния рук своих. Ублажи́, Го́споди, благи́я и пра́выя се́рдцем. Уклоня́ющияся же в развраще́ния отведе́т Госпо́дь с де́лающими беззако́ние. Мир на Изра́иля.

**Песнь степеней, 125.**

**В**негда́ возврати́ти Го́споду плен Сио́нь, бы́хом я́ко уте́шени. Тогда́ испо́лнишася радости уста́ на́ша, и язык наш весе́лия, тогда́ реку́т во язы́цех: возвели́чил есть Госпо́дь сотвори́ти с ни́ми. Возвели́чил есть Госпо́дь сотвори́ти с на́ми: бы́хом веселя́щеся. Возврати́, Го́споди, плене́ние на́ше, я́ко пото́ки ю́гом. Се́ющии слеза́ми, ра́достию по́жнут. Ходя́щии хожда́ху и пла́кахуся, мета́юще се́мена своя́, гряду́ще же прии́дут ра́достию, взе́млюще рукояти своя́.

**Песнь степеней, 126.**

**А**́ще не Госпо́дь сози́ждет дом, всу́е труди́шася зи́ждущии. А́ще не Госпо́дь сохрани́т град, всу́е бде́ стреги́й. Всу́е вам есть у́треневати, воста́нете по седе́нии, яду́щии хлеб боле́зни, егда́ даст возлю́бленным Своим сон. Се достоя́ние Госпо́дне сы́нове, мзда плода́ чре́вняго. Я́ко стре́лы в руце́ си́льнаго, та́ко сы́нове оттрясе́нных. Блаже́н, и́же испо́лнит жела́ние свое от них. Не постыдя́тся, егда́ глаго́лют враго́м своим во врате́х.

**Песнь степеней, 127.**

**Б**лаже́ни вси боя́щиися Го́спода, ходя́щии в путе́х Его. Труды́ плодо́в твоих сне́си: блаже́н еси́, и добро́ тебе́ бу́дет. Жена́ твоя́, я́ко лоза́, плодови́та в страна́х до́му твоего́, сы́нове твои, я́ко новосажде́ния ма́сличная, о́крест трапе́зы твоея. Се та́ко благослови́тся челове́к боя́йся Го́спода. Благослови́т тя Госпо́дь от Сио́на, и у́зриши блага́я Иерусали́ма вся дни живота́ Твоего, и у́зриши сы́ны сыно́в твоих. Мир на Изра́иля.

**Песнь степеней, 128.**

**М**но́жицею бра́шася со мно́ю от ю́ности моей, да рече́т у́бо Изра́иль: мно́жицею бра́шася со мно́ю от ю́ности моея́, и́бо не премого́ша мя. На хребте́ мое́м де́лаша гре́шницы, продолжи́ша беззако́ние свое́. Госпо́дь пра́веден ссече́ вы́я гре́шников. Да постыдя́тся и возвратя́тся вспять вси ненави́дящии Сио́на. Да бу́дут я́ко трава́ на здех, я́же пре́жде восторже́ния и́зсше, е́юже не испо́лни руки́ своея́ жня́й, и не́дра своего́ рукоя́ти собира́яй, и не ре́ша мимоходя́щии: благослове́ние Госпо́дне на вы, благослови́хом вы во и́мя Госпо́дне.

**Сла́ва Отцу́ и Сы́ну и Свято́му Ду́ху.**

**Лик: И ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Ектения малая:**

**Диакон: Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Диакон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Диакон: Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святыми помяну́вше, са́ми себе́ и друг дру́га, и весь живо́т наш Христу́ Бо́гу предадим.**

**Лик: Т**ебе́, Го́споди.

**Священник: Я́ко Благ и Человеколю́бец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Песнь степеней, 129.**

**И**з глубины́ воззва́х к Тебе, Го́споди, Го́споди, услы́ши глас мой. Да бу́дут у́ши Твои вне́млюще гла́су моле́ния моего́. А́ще беззако́ния на́зриши, Го́споди, Го́споди, кто постои́т? Я́ко у тебе очище́ние есть. И́мене ра́ди Твоего потерпе́х Тя, Го́споди, потерпе́ душа́ моя в сло́во Твое, упова́ душа́ моя на Го́спода. От стра́жи у́тренния до но́щи, от стра́жи у́тренния да упова́ет Изра́иль на Го́спода. Я́ко у Го́спода ми́лость, и мно́гое у Него избавле́ние, и Той изба́вит Изра́иля от всех беззако́ний его.

**Песнь степеней, 130.**

**Г**о́споди, не вознесе́ся се́рдце мое, ниже́ вознесо́стеся о́чи мои, ниже́ ходи́х в вели́ких, ниже́ в ди́вных па́че мене́. А́ще не смиреному́дрствовах, но вознесо́х ду́шу мою, я́ко отдое́ное на ма́терь свою́, тако возда́си на ду́шу мою. Да упова́ет Изра́иль на Го́спода от ны́не и до ве́ка.

**Песнь степеней, 131.**

**П**омяни́, Го́споди, Дави́да и всю кро́тость его: я́ко кля́тся Го́сподеви, обеща́ся Бо́гу Иа́ковлю: а́ще вни́ду в селе́ние до́му моего́, или́ взы́ду на одр посте́ли моея́, а́ще дам сон очи́ма мои́ма и ве́ждома мои́ма дрема́ние, и поко́й скраниа́ма мои́ма, до́ндеже обря́щу место Го́сподеви, селе́ние Бо́гу Иа́ковлю. Се слы́шахом я́ во Евфра́фе, обрето́хом я́ в поля́х дубра́вы. Вни́дем в селе́ния Его, поклони́мся на ме́сто, иде́же стоя́сте но́зе Его. Воскресни́, Го́споди, в поко́й Твой, Ты и киво́т святы́ни Твоея.

**С**вяще́нницы Твои облеку́тся пра́вдою, и преподо́бнии Твои возра́дуются. Давида ради раба́ Твоего, не отврати́ лице́ пома́заннаго Твоего. Кля́тся Госпо́дь Дави́ду и́стиною, и не отве́ржется ея́: от плода́ чре́ва твоего́ посажду́ на престо́ле твое́м. А́ще сохранят сы́нове твои́ заве́т Мой, и свиде́ния Моя сия́, и́мже научу́ я́, и сы́нове их до ве́ка ся́дут на престо́ле твое́м. Я́ко избра́ Госпо́дь Сио́на, изво́ли и́ в жили́ще Себе. Сей поко́й Мой во век ве́ка, зде вселю́ся, я́ко изво́лих и́. Лови́тву его благословля́яй благословлю́, ни́щия его насыщу́ хле́бы, свяще́нники его облеку́ во спасе́ние, и преподо́бнии его ра́достию возра́дуются. Та́мо возращу́ рог Дави́дови, угото́вах свети́льник пома́занному Моему́. Враги́ его облеку́ студо́м, на не́мже процвете́т святы́ня Моя.

**Песнь степеней, 132.**

**С**е что добро́, или́ что красно́, но е́же жи́ти бра́тии вку́пе? Я́ко ми́ро на главе́, сходя́щее на браду́, браду́ Ааро́ню, сходя́щее на оме́ты оде́жды его, я́ко роса́ Аермо́нская сходя́щая на го́ры Сио́нския, я́ко та́мо запове́да Госпо́дь благослове́ние и живо́т до ве́ка.

**Песнь степеней, 133.**

**С**е ны́не благослови́те Го́спода, вси раби́ Госпо́дни, стоя́щии в хра́ме Госпо́дни, во дво́рех до́му Бо́га на́шего. В но́щех воздежи́те ру́ки ва́ша во свята́я, и благослови́те Го́спода. Благослови́т тя Госпо́дь от Сио́на, сотвори́вый не́бо и зе́млю.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Ектения малая:**

**Диакон: Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Диакон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Диакон: Пресвятую, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу Бо́гу предади́м.**

**Лик: Т**ебе́, Го́споди.

**Священник: Я́ко Ты еси́ Бог наш, Бог ми́ловати и спаса́ти, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Го́споди, воззва́х...**

***Таже поем Го́споди, воззвах... на оба лика, во глас 8:***

**Г**о́споди, воззва́х к Тебе, услы́ши мя, услы́ши мя Го́споди.

**Г**о́споди, воззва́х к Тебе, услы́ши мя: вонми́ гла́су моле́ния моего́, внегда́ воззва́ти ми к Тебе́. Услы́ши мя Го́споди.

**Д**а испра́вится моли́тва моя, я́ко кади́ло пред Тобо́ю, воздея́ние руку́ мое́ю же́ртва вече́рняя. Услы́ши мя Го́споди.

**П**оложи́, Го́споди, хране́ние усто́м моим, и дверь огражде́ния о устна́х моих.

**Н**е уклони́ се́рдце мое в словеса́ лука́вствия, непщева́ти вины́ о гресе́х.

**С** челове́ки де́лающими беззако́ние, и не сочту́ся со избра́нными их.

**Н**ака́жет мя пра́ведник ми́лостию и обличи́т мя, еле́й же гре́шнаго да не нама́стит главы́ моея́.

**Я**́ко еще́ и моли́тва моя во благоволе́ниих их, поже́рты бы́ша при ка́мени судии́ их.

**У**слы́шатся глаго́ли мои, я́ко возмого́ша: я́ко то́лща земли́ просе́деся на земли́, расточи́шася ко́сти их при а́де.

**Я**́ко к Тебе, Го́споди, Го́споди, о́чи мои: на Тя упова́х, не отыми́ ду́шу мою.

**С**охрани́ мя от се́ти, юже соста́виша ми, и от собла́зн делающих беззако́ние.

**П**аду́т во мре́жу свою гре́шницы: еди́н есмь аз, до́ндеже прейду́.

**Г**ла́сом моим ко Го́споду воззва́х, гла́сом моим ко Го́споду помоли́хся.

**П**ролию́ пред Ним моле́ние мое, печа́ль мою пред Ним возвещу́.

**В**негда́ исчеза́ти от Мене́ ду́ху моему́: и Ты позна́л еси́ стези́ моя.

**Н**а пути́ сем, по нему́же хожда́х, скры́ша сеть мне.

**С**мотря́х одесну́ю и возгля́дах, и не бе зна́яй мене́.

**П**оги́бе бе́гство от Мене́, и несть взыска́яй ду́шу мою.

**В**оззва́х к Тебе, Го́споди, рех: Ты еси́ упова́ние мое́, часть моя еси́ на земли́ живы́х.

**В**онми́ моле́нию моему́, я́ко смири́хся зело́.

**И**зба́ви мя от гоня́щих мя, я́ко укрепи́шася па́че мене́.

**И**зведи́ из темни́цы ду́шу мою, испове́датися и́мени Твоему.

***Стихиры самогласны, глас 5:***

**П**рииди́те, ве́рнии, де́лаим во све́те дела́ Бо́жия, я́ко во дни благообра́зно хо́дим: вся́кое непра́ведное списа́ние от себе́ бли́жняго оты́мем, не полага́юще претыка́ния сему́ в собла́зн. Оста́вим пло́ти сладостра́стие, возрасти́м души́ дарова́ния, дади́м тре́бующим хлеб, и присту́пим Христу́ в покая́нии вопию́ще: Бо́же наш, поми́луй нас.

**Мене́ ждут пра́ведницы, до́ндеже возда́си мне.**

**П**рииди́те, ве́рнии, де́лаим во све́те дела́ Бо́жия, я́ко во дни благообра́зно хо́дим: вся́кое непра́ведное списа́ние от себе́ бли́жняго оты́мем, не полага́юще претыка́ния сему́ в собла́зн. Оста́вим пло́ти сладостра́стие, возрасти́м души́ дарова́ния, дади́м тре́бующим хлеб, и присту́пим Христу́ в покая́нии вопию́ще: Бо́же наш, поми́луй нас.

**Из глубины́ воззва́х к Тебе́, Го́споди, Го́споди, услы́ши глас мой.**

***Мученичны октоиха, глас 3:***

**С**тра́ждуще до́блии му́ченцы кре́пко, и ра́ны, и вяза́ния, и разли́чныя му́ки претерпе́вше, к неболе́зненному вои́стинну и бла́же́нному насле́дию приведо́шася, по достоя́нию боле́зней.

**Да бу́дут у́ши Твои́, вне́млюще гла́су моле́ния моего́.**

**В**е́лия Креста́ твоего́ Го́споди си́ла: водрузи́ся бо на ме́сте, и де́йствует в ми́ре, и показа́ от ры́барей апо́столы, и от язы́к му́ченки, да мо́лятся о душа́х на́ших.

**Стих: А́ще беззако́ния на́зриши, Го́споди, Го́споди, кто постои́т? я́ко у тебе́ очище́ние есть.**

**В**е́лия Креста́ твоего́ Го́споди си́ла: водрузи́ся бо на ме́сте, и де́йствует в ми́ре, и показа́ от ры́барей апо́столы, и от язы́к му́ченки, да мо́лятся о душа́х на́ших.

**Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́, упова́ душа́ моя́ на Го́спода.**

**П**роро́цы, и апо́столи Христо́вы, и му́ченцы, научи́ша ны́ пе́ти Тро́ицу единосу́щную, и просвети́ша язы́ки прельще́ныя, и прича́стники, а́нгелом сотвори́ша сы́ны челове́ческия.

**Стих: От стра́жи у́тренния до но́щи, от стра́жи у́тренния, да упова́ет Изра́иль на Го́спода.**

***И стихиры Триоди святаго Феодора, глас 2:***

**П**рииди́те, мучениколю́бцы вси, духо́вно возвесели́мся, и торжеству́им: днесь бо предлага́ет трапезу та́йную му́ченик Фео́дор, веселя́щую празднолю́бцев нас, е́же вопи́ти к нему́: ра́дуйся, страстоте́рпче непобеди́мый, преще́ния мучи́телей на земли́ разори́вый. Ра́дуйся, бре́нное твое́ те́ло за Христа́ Бо́га отда́вый му́кам. Ра́дуйся, в разли́чных беда́х иску́сный во́ин яви́выйся небе́снаго во́инства. Те́мже мо́лим тя, му́чеников украше́ние, моли́ся о душах на́ших.

**Стих: Я́ко у Го́спода ми́лость, и мно́гое у Него́ избавле́ние, и Той изба́вит Изра́иля от всех беззако́ний его́.**

**Б**огодарова́нную благода́ть чуде́с твоих, му́чениче Фео́доре, всем простира́еши, ве́рою к тебе́ притека́ющим. Е́юже хва́лим тя, глаго́люще: плене́нныя избавля́еши, исцеля́еши боля́щия, ни́щия обогаща́еши, и спаса́еши пла́вающия, су́етное тече́ние удержава́еши рабо́в, и тщеты́ явле́ние твори́ши украда́ющим, страда́льче, и во́ины наказу́еши восхище́ния огреба́тися, младе́нцем да́руеши ми́лостивно проше́ния, те́плый обрета́ешися предста́тель творя́щим твою́ свяще́нную па́мять. С ни́миже и нам, страда́льче свяще́ннейший, воспева́ющим твое́ муче́ние, проси́ у Христа́ ве́лию ми́лость.

**Стих: Хвали́те Го́спода, вси язы́цы, похвали́те Его, вси лю́дие.**

**Д**ар Бо́жий превы́шший показа́лся еси́, му́чениче Фео́доре: зане́ и по кончи́не я́ко жив притека́ющим дае́ши проше́ния. Те́мже сы́ну восхище́нну жены́ иногда́, плене́нну инове́рными во́ины, предста́вши вдови́ца слеза́ми храм твой моча́ше. Ты же я́ко ми́лостив на коне́ бе́лом наше́д, сея́ о́трока предста́вил еси́ неви́димо: и посе́м и с сим де́йствуяй чудесы́, не преста́л еси́. Но моли́ Христа́ Бо́га спасти́ся душа́м на́шим.

**Стих: Я́ко утверди́ся ми́лость Его на нас, и и́стина Госпо́дня пребыва́ет во век.**

**Б**оже́ственных даро́в тезоимени́та тя чту, треблаже́нне Феодоре: све́та бо боже́ственнаго незаходи́мое свети́ло явле́йся, уясни́л еси́ страда́ньми твоими всю тварь: и огня́ сильне́йший яви́вся, пла́мень угаси́л еси́, и льсти́ваго зми́я главу́ сокруши́л еси́. Те́мже во страда́ниих твои́х Христо́с приклони́вся, венча́ боже́ственную главу́ твою́, великому́чениче страда́льче, я́ко име́яй дерзнове́ние к Бо́гу, приле́жно моли́ся о душа́х на́ших.

**Сла́ва Отцу́ и Сы́ну и Свято́му Ду́ху.**

***Глас 6:***

**С**осу́да употреби́в враг соотсту́пника мучи́теля, умышле́нием лю́тым, посто́м очища́ющияся лю́ди благочести́выя, от скве́рных жертв, оскверне́нными бра́шны окуша́шеся оскверни́ти: но ты о́наго ухищре́ние мудре́йшим разруши́л еси́ умышле́нием, во сне предста́л еси́ тогда́шнему архиере́ю, и глубо́кое ра́зума открыва́я, и безме́стное начина́ние явля́я. И тебе́ у́бо благода́рственная принося́ще, спа́са напису́ем, ле́тное воспомина́ние бы́вшаго чудесе́ творя́ще: и про́чее моля́щеся, от умышле́ний лука́ваго невреди́мым спасти́ся, к Бо́гу твои́ми моли́твами, му́чениче Фео́доре.

**И ны́не и при́сно и во ве́ки веко́в. Ами́нь.**

***Догматик, глас1:***

**К**а́ко не диви́мся / Богому́жному Рождеству́ Твоему́, Пречестна́я, / искуше́ния бо му́жескаго не прие́мши, Всенепоро́чная, / родила́ еси́ без отца́ Сы́на пло́тию, / пре́жде век от Отца́ рожде́ннаго без ма́тере, / ника́коже претерпе́вшаго измене́ния, / или́ смеше́ния, или́ разделе́ния, / но обою́ существу́ сво́йство це́ло сохра́ншаго. / Те́мже, Ма́ти Де́во Влады́чице, / Того́ моли́ спасти́ся душа́м, / правосла́вно Богоро́дицу испове́дающих Тя.

**Вход с кадильницею.**

***Иерей благословляет вход.***

**Диакон: Прему́дрость, про́сти.**

**Лик: С**ве́те ти́хий святы́я сла́вы Безсме́ртнаго Отца́ Небе́снаго, Свята́го, Блаже́ннаго, Иису́се Христе́. Прише́дше на за́пад со́лнца, ви́девше свет вече́рний, пое́м Отца́, Сы́на и Свята́го Ду́ха, Бо́га. Досто́ин еси́ во вся времена́ пет бы́ти гла́сы преподобными. Сы́не Бо́жий, живо́т дая́й, те́мже мир Тя сла́вит.

**Диакон: Во́нмем.**

**Священник: Ми́р все́м.**

**Диакон: Прему́дрость, во́нмем.**

**Чтец: П**роки́мен, глас пя́тый:

**У**слы́шит тя Госпо́дь в день печа́ли.

**Лик: У**слы́шит тя Госпо́дь в день печа́ли.

**Чтец, Стих: З**ащи́тит тя и́мя Бо́га Иа́ковля.

**Лик: У**слы́шит тя Госпо́дь в день печа́ли.

**Чтец: У**слы́шит тя Госпо́дь.

**Лик: В** день печа́ли.

**Священник: Прему́дрость.**

**Чтец: Б**ытия́ чте́ние

***(Быт. 2:20–25; 3, 1–20).***

**Диакон: Во́нмем.**

**Чтец: Н**арече́ Ада́м имена́ всем ското́м, и всем пти́цам небе́сным, и всем звере́м земны́м, Ада́му же не обре́теся помо́щник, подо́бный ему́. И наложи́ Бог изступле́ние на Ада́ма, и у́спе: и взя еди́но от ребр его́, и испо́лни пло́тию вме́сто его́. И созда́ Госпо́дь Бог ребро́, е́же взя от Ада́ма, в жену́, и приведе́ ю ко Ада́му. И рече́ Ада́м: се ны́не кость от косте́й моих, и плоть от пло́ти моея́: сия́ нарече́тся жена́, я́ко от му́жа своего́ взята́ бысть сия́. Сего́ ра́ди оста́вит челове́к отца́ своего́ и ма́терь, и прилепи́тся к жене́ свое́й: и бу́дета два в плоть еди́ну. И бе́ста о́ба на́га, Ада́м же и жена́ его́, и не стыдя́стася. Змий же бе мудре́йший всех звере́й су́щих на земли́, и́хже сотвори́ Госпо́дь Бог. И рече́ змий жене́: что я́ко рече́ Бог, да не я́сте от вся́каго дре́ва ра́йскаго. И рече́ жена́ зми́ю: от вся́каго дре́ва ра́йскаго я́сти бу́дем. От плода́ же дре́ва, е́же есть посреде́ рая́, рече́ Бог, да не я́сте от него́, ниже́ прикосне́теся ему́, да не у́мрете. И рече́ змий жене́: не сме́ртию у́мрете. Ве́дяше бо Бог, я́ко во́ньже а́ще день сне́сте от него́, отве́рзутся о́чи ва́ши, и бу́дете я́ко бо́зи, ве́дяще до́брое и лука́вое. И ви́де жена́, я́ко добро́ дре́во в снедь, и я́ко уго́дно очи́ма ви́дети, и красно́ есть, е́же разуме́ти: и взе́мши от плода́ его, яде́: и даде́ му́жу своему́ с собо́ю, и ядо́ста. И отверзо́шася о́чи обе́ма, и разуме́ша, я́ко на́зи бе́ша: и сши́ста ли́ствие смоко́вное, и сотвори́ста себе́ препоя́сания. И услы́шаста глас Го́спода Бо́га ходя́ща в раи́ по полу́дни: и скры́стася Ада́м же и жена́ его́ от лица́ Го́спода Бо́га посреде́ дре́ва ра́йскаго. И призва́ Го́сподь Бог Ада́ма, и рече́ ему́: Ада́ме, где еси́? И рече́ Ему́: глас слы́шах Тебе́ ходя́ща в раи́, и убоя́хся, я́ко наг есмь, и скры́хся. И рече́ ему́ Бог: кто возвести́ тебе́, я́ко наг еси́, а́ще не бы от дре́ва, его́же запове́дах те́бе, сего́ еди́наго не я́сти, от него́ ял еси́? И рече́ Ада́м: жена́, ю́же дал еси́ со мно́ю, та ми даде́ от дре́ва, и ядо́х. И рече́ Госпо́дь Бог жене́: что сие́ сотвори́ла еси́? И рече́ жена́: змий прельсти́ мя, и ядо́х. И рече́ Госпо́дь Бог зми́ю: я́ко сотвори́л еси́ сие́, про́клят ты от всех ското́в, и от всех звере́й земны́х: на пе́рсех твои́х и чре́ве ходи́ти бу́деши, и зе́млю сне́си вся дни живота́ твоего́. И вражду́ положу́ между́ тобо́ю, и между́ жено́ю, и между́ се́менем твои́м, и между́ се́менем тоя́: той твою́ блюсти́ бу́дет главу́, и ты блюсти́ бу́деши его́ пя́ту. И жене́ рече́: умножа́я умно́жу печа́ли твоя́, и воздыха́ния твоя́, в боле́знех роди́ши ча́да, и к му́жу твоему́ обраще́ние твое́, и той тобо́ю облада́ти бу́дет. И Ада́му рече́: я́ко послу́шал еси́ гла́са жены́ твоея́, и ял еси́ от дре́ва, его́же запове́дах тебе́, сего́ еди́наго не я́сти, от него́ ял еси́: про́клята земля́ в де́лех твои́х, в печа́лех сне́си ту́ю вся дни живота́ твоего́. Те́рния и волчцы́ возрасти́т тебе́, и сне́си тра́ву се́льную. В по́те лица́ твоего́ сне́си хлеб твой, до́ндеже возврати́шися в зе́млю, от нея́же взят еси́: я́ко земля́ еси́, и в зе́млю оты́деши. И нарече́ Ада́м и́мя жене́ свое́й жизнь, я́ко та ма́ти всех живу́щих.

**Диакон: Во́нмем.**

**Чтец: П**роки́мен, глас шесты́й:

**В**ознеси́ся, Го́споди, си́лою Твое́ю, воспое́м и пое́м си́лы Твоя́.

**Лик: В**ознеси́ся, Го́споди, си́лою Твое́ю, воспое́м и пое́м си́лы Твоя́.

**Чтец, Стих: Г**о́споди, си́лою Твое́ю возвесели́тся царь.

**Лик: В**ознеси́ся, Го́споди, си́лою Твое́ю, воспое́м и пое́м си́лы Твоя́.

**Чтец: В**ознеси́ся, Го́споди, си́лою Твое́ю.

**Лик: В**оспое́м и пое́м си́лы Твоя́.

**Диакон: Повели́те.**

***Священник же, взем обема рукама кадильницу и свещник со свещею, стоит пред святою трапезою зря к востоком, и назнаменуя крест, глаголет:***

**Священник: Прему́дрость, про́сти.**

***Таже обратяся на запад к народу, глаголет:***

**Священник: Све́т Христо́в просвеща́ет всех.**

**Чтец: П**ри́тчей чте́ние

***(Притч. 3:19–34).***

**Диакон: Во́нмем.**

**Чтец: Б**ог прему́дростию основа́ зе́млю, угото́ва же небеса́ ра́зумом. В чу́встве Его бе́здны разверзо́шася, о́блацы же источи́ша ро́су. Сы́не, да не премине́ши, соблюди́ же мой сове́т и мы́сль: да жива́ бу́дет душа́ твоя́, и благода́ть бу́дет на твоей вы́и: (бу́дет же исцеле́ние пло́тем твои́м, и уврачева́ние косте́м твои́м). Да хо́диши наде́яся в ми́ре во всех путе́х твоих, нога́ же твоя́ не по́ткнется. А́ще бо ся́деши, безбоя́знен бу́деши, а́ще же поспи́ши, сла́достно поспи́ши. И не убои́шися стра́ха наше́дшаго, ниже́ устремле́ния нечести́вых находя́щаго. Госпо́дь бо бу́дет на всех путе́х твои́х, и утверди́т но́гу твою́, да не поползне́шися. Не отрецы́ся благотвори́ти тре́бующему, егда́ и́мать рука́ Твоя́ помога́ти. Не рцы: отше́д возврати́ся, и зау́тра дам, си́льну ти су́щу благотвори́ти: не ве́си бо, что породи́т находя́щий день. Не соплета́й на дру́га твоего́ зла, прише́льца су́ща и упова́юща на тя. Не вражду́й на челове́ка ту́не, да не что на тя соде́ет зло́е. Не стяжи́ злых муже́й поноше́ния, ни возревну́й путе́м их. Нечи́ст бо пред Го́сподем всяк законопресту́пник: и с пра́ведными не сочетава́ется. Кля́тва Госпо́дня в доме́х нечести́вых: дворы́ же пра́ведных благословля́ются. Госпо́дь го́рдым проти́вится, смире́нным же дае́т благода́ть.

**Священник: Ми́р ти́.**

**Диакон: Прему́дрость.**

***Чтец же поет:***

**Чтец: Д**а испра́вится моли́тва моя, я́ко кади́ло пред Тобо́ю, воздея́ние руку́ мое́ю, же́ртва вече́рняя.

***Таже правый и левый лики, и весь предстоящий в церкви народ стоит дóндеже чтец пропоет, на коленях молящися. И по пропетии чтеца, первый лик поет тожде:***

**Лик: Д**а испра́вится моли́тва моя, я́ко кади́ло пред Тобо́ю, воздея́ние руку́ мое́ю, же́ртва вече́рняя.

***Чтец же и другая страна лика, и предстоящий народ стоит на коленях, молящися.***

***Таже чтец поет первый стих:***

**Чтец: Г**о́споди, воззва́х к Тебе́, услы́ши мя; вонми́ гла́су моле́ния моего́, внегда́ воззва́ти ми к Тебе́.

***И по пропетии стиха, поет вторый Лик:***

**Лик: Д**а испра́вится моли́тва моя, я́ко кади́ло пред Тобо́ю, воздея́ние руку́ мое́ю, же́ртва вече́рняя.

***Тогда чтец и первый лик, и тоя страны предстоящий народ припадает на колена.***

***Таже чтец поет вторый стих:***

**Чтец: П**оложи́, Го́споди, хране́ние усто́м мои́м и дверь огражде́ния о устна́х мои́х.

***И паки первый лик поет:***

**Лик: Д**а испра́вится моли́тва моя, я́ко кади́ло пред Тобо́ю, воздея́ние руку́ мое́ю, же́ртва вече́рняя.

***Чтец же и вторый лик, и тоя страны предстоящий народ припадает на колена.***

***Таже чтец поет третий стих:***

**Чтец: Н**е уклони́ се́рдце мое́ в словеса́ лука́вствия, непщева́ти вины́ о гресе́х.

***И паки вторый лик поет:***

**Лик: Д**а испра́вится моли́тва моя, я́ко кади́ло пред Тобо́ю, воздея́ние руку́ мое́ю, же́ртва вече́рняя.

***Чтец же и первый лик, и тоя страны предстоящий народ паки приклоняет колена.***

***Посем паки чтец поет:***

**Чтец: Д**а испра́вится моли́тва моя, я́ко кади́ло пред Тобо́ю.

***Тогда оба лика и весь в церкви предстоящий народ припадает на колена и стоит дóндеже чтец поет.***

***Воставше же допевают на клиросе:***

**Лик: В**оздея́ние руку́ мое́ю, же́ртва вече́рняя.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

**Лик: А**ми́нь.

**Ектения́ сугу́бая:**

**Диа́кон: Рце́м вси от всея́ души́, и от всего́ помышле́ния на́шего рцем.**

**Хор: Г**о́споди, поми́луй.

**Диа́кон: Го́споди Вседержи́телю, Бо́же оте́ц на́ших, мо́лим Ти ся, услы́ши и поми́луй.**

**Хор: Г**о́споди, поми́луй.

**Диа́кон: Поми́луй нас, Бо́же, по вели́цей ми́лости Твое́й, мо́лим Ти ся, услы́ши и поми́луй.**

**Хор: Г**о́споди, поми́луй. **(Три́жды, на каждое прошение)**

**Диа́кон: Еще́ мо́лимся о Вели́ком Господи́не и Отце́ на́шем Святе́йшем Патриа́рхе (ИМЯРЕК), и о Господи́не на́шем Высокопреосвяще́ннейшем митрополи́те (или: архиепи́скопе, или: преосвяще́ннейшем епи́скопе имяре́к), и всей во Христе́ бра́тии на́шей.**

**Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.**

**Еще́ мо́лимся о бра́тиях на́ших, свяще́нницех, священномона́сех, и всем во Христе́ бра́тстве на́шем.**

**Еще́ мо́лимся о блаже́нных и приснопа́мятных созда́телех свята́го хра́ма сего́, и о всех преждепочи́вших отце́х и бра́тиях, зде лежа́щих и повсю́ду, правосла́вных.**

**Еще́ мо́лимся о ми́лости, жи́зни, ми́ре, здра́вии, спасе́нии, посеще́нии, проще́нии и оставле́нии грехо́в рабо́в Бо́жиих настоя́теля, бра́тии и прихо́жан свята́го хра́ма сего́.**

**Еще́ мо́лимся о плодонося́щих и доброде́ющих во святе́м и всечестне́м хра́ме сем, тружда́ющихся, пою́щих и предстоя́щих лю́дех, ожида́ющих от Тебе́ вели́кия и бога́тыя ми́лости.**

**Священник: Я́ко Ми́лостив и Человеколю́бец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Хор: А**ми́нь.

**Ектения́ об оглаше́нных:**

**Диа́кон: Помоли́теся, оглаше́ннии, Го́сподеви.**

**Хор: Г**о́споди, поми́луй. **(На каждое прошение)**

**Диа́кон: Ве́рнии, о оглаше́нных помо́лимся, да Госпо́дь поми́лует их.**

**Огласи́т их сло́вом и́стины.**

**Откры́ет им Ева́нгелие пра́вды.**

**Соедини́т их святе́й Свое́й собо́рней и апо́стольстей Це́ркви.**

**Спаси́, поми́луй, заступи́ и сохрани́ их, Бо́же, Твое́ю благода́тию.**

**Оглаше́ннии, главы ва́ша Го́сподеви приклони́те.**

**Хор: Т**ебе́, Го́споди.

**Священник: Да и ти́и с на́ми сла́вят пречестно́е и великоле́пое и́мя Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в.**

**Хор: А**ми́нь.

**Диа́кон: Ели́цы оглаше́ннии, изыди́те, оглаше́ннии, изыди́те, ели́цы оглаше́ннии, изыди́те, да никто от оглаше́нных, ели́цы ве́рнии, па́ки и па́ки ми́ром Го́споду помо́лимся.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Священник: Прему́дрость.**

**Священник: Я́ко подоба́ет Тебе́ вся́кая сла́ва, честь и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.**

**Хор: А**ми́нь.

**Ектения́ ве́рных, втора́я:**

**Диа́кон: Па́ки и па́ки, ми́ром Го́споду помо́лимся.**

**Хор: Г**о́споди, поми́луй. **(На каждое прошение)**

**О свы́шнем ми́ре и спасе́нии душ на́ших, Го́споду помо́лимся.**

**О ми́ре всего́ мира, благостоя́нии святы́х Бо́жиих церкве́й и соедине́нии всех, Го́споду помо́лимся.**

**О святе́м хра́ме сем и с ве́рою, благогове́нием и стра́хом Бо́жиим входя́щих в онь, Го́споду помо́лимся.**

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Го́споди, поми́луй.**

**Прему́дрость.**

**Священник: По да́ру Христа́ Твоего́, с Ни́мже благослове́н еси́, со Пресвяты́м и благи́м и животворя́щим Твои́м Ду́хом, ны́не и при́сно и во ве́ки веко́в.**

**Хор: А**ми́нь.

**Вели́кий Вход:**

**Хор: Н**ы́не Си́лы Небесныя/ с на́ми неви́димо слу́жат,/ се, бо вхо́дит Ца́рь Сла́вы:/ се Же́ртва та́йная// соверше́на дорино́сится.

***Отверзаются царские врата.***

***Иере́й кадит святой алтарь, и присутствующих в алтаре, иконостас и молящихся не кадит.***

***При совершении каждения тайно читает 50-й псалом.***

***Затем иерей, стоя перед престолом, воздевает руки горе́ и молится тайно:***

**Священник: Ны́не Си́лы Небесныя с на́ми неви́димо слу́жат, се, бо вхо́дит Ца́рь Сла́вы: се Же́ртва та́йная соверше́на дорино́сится.**

**Священник: Ве́рою и любо́вию присту́пим, да прича́стницы жи́зни ве́чныя бу́дем. Аллилу́иа, аллилу́иа, аллилу́иа. (Трижды)**

***Целует престол, идет к жертвеннику, трижды кланяется со словами:***

**Священник: Бо́же, очи́сти мя, гре́шнаго. (Трижды)**

***Затем кадит Святые Дары и, отдав кадило, возлагает на руку возду́х, правой рукой приемлет дискос и держит его на уровне чела, в левую руку берет потир (держит его «при пе́рсех») и переносит Святые Дары с жертвенника на престол, исходя северными дверьми и входя в алтарь царскими вратами. Предшествуют священнику свещеносцы, которые не спускаясь с амвона вниз просто проходят по солее и заходят в алтарь).***

***Если служат несколько священников, то старший берет дискос со Святыми Дарами, второй – Чашу, третий – Крест и т. д., как на полной Литургии.***

***Никаких остановок на солее и поминовений не бывает.***

***При прохождении иерея через солею все молящиеся повергаются ниц. По входе в алтарь иерей поставляет Святые Дары на антиминсе.***

***Молящиеся встают, певцы поют:***

**Хор: В**е́рою и любо́вию присту́пим,/ да прича́стницы жи́зни ве́чныя бу́дем./ Аллилу́иа, аллилу́иа,// аллилу́иа.

***Иере́й отлагает покро́вцы, покрывает возду́хом (предварительно окадив его) Святые Дары и кадит их. При священнодействиях ничего не произносится.***

**Молитва святаго Ефрема:**

**В** Типиконе нет указаний на произношение в этом месте службы молитвы прп. Ефрема Сирина, но обычай чтения ее очень распространен

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Царские врата затворяются, завеса закрывается наполовину.***

**Ектения́ проси́тельная:**

**Диа́кон: Испо́лним вече́рнюю моли́тву на́шу Го́сподеви.**

**Хор: Г**о́споди, поми́луй. **(На каждое прошение)**

**Диа́кон: О принесе́нных и Преждеосвяще́нных Честны́х Даре́х Го́споду помо́лимся.**

**Я́ко да Человеколю́бец Бог наш, прие́м я́ во святы́й и пренебе́сный и мы́сленный Свой же́ртвенник, в воню́ благоуха́ния духо́внаго, возниспо́слет нам Боже́ственную благода́ть и дар Свята́го Ду́ха, помо́лимся.**

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Ве́чера всего́ соверше́нна, свя́та, ми́рна и безгре́шна у Го́спода про́сим.**

**Хор: П**ода́й, Го́споди. **(На каждое прошение)**

**А́нгела ми́рна, ве́рна наста́вника, храни́теля душ и теле́с на́ших, у Го́спода про́сим.**

**Проще́ния и оставле́ния грехо́в и прегреше́ний на́ших у Го́спода про́сим.**

**До́брых и поле́зных душа́м на́шим и ми́ра ми́рови у Го́спода про́сим.**

**Про́чее вре́мя живота́ на́шего в ми́ре и покая́нии сконча́ти у Го́спода про́сим.**

**Христиа́нския кончи́ны живота́ на́шего, безболе́знены, непосты́дны, ми́рны и до́браго отве́та на Стра́шнем Суди́щи Христо́ве про́сим.**

**Соедине́ние ве́ры и прича́стие Свята́го Ду́ха испроси́вше, са́ми себе́, и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Священник: И сподо́би нас, Влады́ко, со дерзнове́нием, неосужде́нно сме́ти призыва́ти Тебе́, Небе́снаго Бо́га, Отца́, и глаго́лати:**

**Люди: О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство, и си́ла, и сла́ва. Отца́, и Сы́на, и Свята́го Ду́ха, ны́не и при́сно, и во ве́ки веко́в.**

**Хор: А**ми́нь.

**Священник: Мир всем.**

**Хор: И** духови твоему.

**Диакон: Главы́ на́ша Го́сподеви прикло́ним.**

**Хор: Т**ебе́, Го́споди.

**Священник: Благода́тию, и щедро́тами, и человеколю́бием Единоро́днаго Сы́на Твоего́, с Ни́мже благослове́н еси́, со Пресвяты́м, и Благи́м, и Животворя́щим Твои́м Ду́хом, ны́не и при́сно, и во ве́ки веко́в.**

**Хор: А**ми́нь.

**Священник: Бо́же, очи́сти мя, гре́шнаго. (Трижды)**

**Во́нмем.**

**Преждеосвяще́нная Свята́я святы́м.**

**Прича́стен (Кино́ник):**

**Хор: Е**дин Свят, Един Господь Иисус Христос, во славу Бога Отца. Аминь

**В**куси́те и ви́дите, я́ко бла́г Госпо́дь.

**А**ллилу́ия, аллилу́ия, аллилу́ия

**Священник: Раздробля́ется и разделя́ется А́гнец Бо́жий, раздробля́емый и неразделя́емый, всегда́ ядо́мый и никогда́же иждива́емый, но причаща́ющияся освяща́яй.**

**Прича́стие:**

**Священник: Со стра́хом Бо́жиим и ве́рою приступи́те.**

**Хор: Б**лагословлю́ Го́спода на вся́кое вре́мя,/хвала́ Его́ во усте́х мои́х.

**Священник: Ве́рую, Го́споди, и испове́дую, я́ко Ты еси́ вои́стинну Христо́с, Сын Бо́га жива́го, прише́дый в мир гре́шныя спасти́, от ни́хже пе́рвый есмь аз. Еще́ ве́рую, я́ко сие́ есть са́мое пречи́стое Те́ло Твое́, и сия́ есть са́мая честна́я Кровь Твоя́. Молю́ся у́бо Тебе́: поми́луй мя и прости́ ми прегреше́ния моя́, во́льная и нево́льная, я́же сло́вом, я́же де́лом, я́же ве́дением и неве́дением, и сподо́би мя неосужде́нно причастити́ся пречи́стых Твои́х Та́инств, во оставле́ние грехо́в и в жизнь ве́чную. Ами́нь.**

**Ве́чери Твоея́ та́йныя днесь, Сы́не Бо́жий, прича́стника мя приими́; не бо враго́м Твои́м та́йну пове́м, ни лобза́ния Ти дам, я́ко Иу́да, но я́ко разбо́йник испове́даю Тя: помяни́ мя, Го́споди, во Ца́рствии Твое́м.**

**Да не в суд или́ во осужде́ние бу́дет мне причаще́ние Святы́х Твои́х Та́ин, Го́споди, но во исцеле́ние души́ и те́ла.**

***Во время Причащения людей:***

**Хор: Т**е́ло Христо́во приими́те, Источника безсме́ртнаго вкусите.

***После Причащения людей:***

**Аллилу́ия, аллилу́ия, аллилу́ия.**

**Священник: Спаси́, Бо́же, лю́ди Твоя́, и благослови́ достоя́ние Твое́.**

**Хор: Х**ле́б Небе́сный и Ча́шу жи́зни/ вкуси́те и ви́дите,/ я́ко бла́г Госпо́дь./ Аллилу́иа, аллилу́иа,// аллилу́иа.

***Перед отнесением на жертвенник священник трижды кадит Святые Дары, (не произнося слова: «Вознеси́ся на Небеса, Боже...»). Взяв потир с дискосом говорит тайно:***

***Затем поворачивается к людям и благословляя потиром возглашает:***

**Священник: Всегда́, ны́не и при́сно, и во ве́ки веко́в.**

***Относит потир с дискосом на жертвенник.***

**Хор: А**минь. Да испо́лнятся уста́ на́ша/ хвале́ния Твоего́, Го́споди,/ я́ко да пое́м сла́ву Твою́,/ я́ко сподо́бил еси́ нас причасти́тися/ Святы́м Твои́м Боже́ственным, безсме́ртным и животворя́щим Та́йнам;/ соблюди́ нас во Твое́й святы́ни,/ весь день поуча́тися пра́вде Твое́й.// Аллилу́иа, аллилу́иа, аллилу́иа.

**Ектения́ заключи́тельная:**

**Диа́кон: Про́сти прии́мше Боже́ственных, святы́х, пречи́стых, безсме́ртных, небе́сных и животворя́щих, стра́шных Христо́вых Та́ин, досто́йно благодари́м Го́спода.**

**Хор: Г**о́споди, поми́луй.

**Диа́кон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Хор: Г**о́споди, поми́луй.

**Диа́кон: День весь соверше́н, свят, ми́рен и безгре́шен испроси́вше, са́ми себе́ и друг дру́га, и весь живо́т наш Христу́ Бо́гу предади́м.**

**Хор: Т**ебе́, Го́споди.

**Священник: Я́ко Ты еси́ освяще́ние на́ше, и Тебе́ сла́ву возсыла́ем, Отцу́, и Сы́ну, и Свято́му Ду́ху, ны́не и при́сно, и во ве́ки веко́в.**

**Хор: А**ми́нь.

**Священник: С ми́ром изы́дем.**

**Хор: О** и́мени Госпо́дни.

**Священник: Го́споду помо́лимся.**

**Хор: Г**о́споди, поми́луй.

**Заамво́нная моли́тва:**

**Священник: Влады́ко Вседержи́телю, и́же всю тварь прему́дростию соде́лавый, и неизрече́нным Твои́м про́мыслом и мно́гою бла́гостию введы́й нас в пречестны́я дни сия́, ко очище́нию душа́м и те́лом, к воздержа́нию страсте́й, к наде́жди воскре́сения. И́же четы́редесятми де́ньми скрижа́ли вручи́в, богоначерта́нная пи́смена, уго́днику Твоему́ Моисе́ови, пода́ждь и нам, Бла́же, по́двигом до́брым подвиза́тися, тече́ние поста́ соверши́ти, ве́ру неразде́льну соблюсти́, главы́ неви́димых змие́в сокруши́ти, победи́телем же греха́ яви́тися, и неосужде́нно дости́гнути поклони́тися и свято́му воскре́сению. Я́ко благослови́ся и просла́вися пречестно́е и великоле́пое и́мя Твое́, Отца́, и Сы́на, и Свята́го Ду́ха, ны́не и при́сно, и во ве́ки веко́в.Аминь**

***По заамвонной же молитве поем настоящий молебный канон святаго Феодора. Предложше же на уготованном пред царскими враты столе и коливо.***

**Священник: Благослове́н Бог наш все́гда, ны́не и при́сно и во ве́ки веко́в.**

**Чтец: А**ми́нь.

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалом 142.**

**Г**о́споди, услы́ши моли́тву мою, внуши́ моле́ние мое во и́стине Твоей, услы́ши мя в пра́вде Твоей: и не вни́ди в суд с рабо́м Твоим, я́ко не оправди́тся пред Тобою всяк живы́й. Я́ко погна́ враг ду́шу мою, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое. Помяну́х дни дре́вния, поучи́хся во всех де́лех Твоих, в творе́ниих руку́ Твое́ю поучи́хся. Возде́х к Тебе ру́це мои, душа́ моя, я́ко земля́ безво́дная Тебе. Ско́ро услы́ши мя, Го́споди, исчезе́ дух мой, не отврати́ лица́ Твоего от Мене́, и уподо́блюся низходя́щим в ров. Слы́шану сотвори́ мне зау́тра ми́лость Твою, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе взях ду́шу мою. Изми́ мя от враг мои́х, Го́споди, к Тебе прибего́х. Научи́ мя твори́ти во́лю Твою, я́ко Ты еси́ Бог мой. Дух Твой Благи́й наста́вит мя на зе́млю пра́ву. Имене Твоего ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою. И ми́лостию Твое́ю потреби́ши враги́ моя и погуби́ши вся стужа́ющия души́ моей, я́ко аз раб Твой есмь.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же. **(Трижды.)**

**Бог Госпо́дь... на оба лика во глас 2:**

**Диа́кон: Бог Госпо́дь, и яви́ся нам, благослове́н Гряды́й во и́мя Госпо́дне.**

**Стих 1: Испове́дайтеся Го́сподеви я́ко Благ, я́ко в век ми́лость Его́.**

**Хор: Б**ог Госпо́дь, и яви́ся нам, благослове́н Гряды́й во и́мя Госпо́дне.

**Стих 2: Обыше́дше обыдо́ша мя, и и́менем Госпо́дним противля́хся им.**

**Хор: Б**ог Госпо́дь, и яви́ся нам, благослове́н Гряды́й во и́мя Госпо́дне.

**Стих 3: Не умру́, но жив бу́ду, и пове́м дела́ Госпо́дня.**

**Хор: Б**ог Госпо́дь, и яви́ся нам, благослове́н Гряды́й во и́мя Госпо́дне.

**Стих 4: Ка́мень его́же небрего́ша зи́ждущии, сей бысть во главу́ у́гла: от Го́спода бысть сей, и есть ди́вен во очесе́х на́ших.**

**Хор: Б**ог Госпо́дь, и яви́ся нам, благослове́н Гряды́й во и́мя Госпо́дне.

**Тропарь, глас 2:**

**В**е́лия ве́ры исправле́ния, во исто́чнице пла́мене, я́ко на воде́ упокое́ния, святы́й му́ченик Фео́дор ра́довашеся: огне́м бо всесожже́гся, я́ко хлеб сла́дкий Тро́ице принесе́ся. Того́ моли́твами, Христе́ Бо́же, спаси́ ду́ши на́ша.

**Сла́ва Отцу́ и Сы́ну и Свято́му Ду́ху.**

**В**е́лия ве́ры исправле́ния, во исто́чнице пла́мене, я́ко на воде́ упокое́ния, святы́й му́ченик Фео́дор ра́довашеся: огне́м бо всесожже́гся, я́ко хлеб сла́дкий Тро́ице принесе́ся. Того́ моли́твами, Христе́ Бо́же, спаси́ ду́ши на́ша.

**И ны́не и при́сно и во ве́ки веко́в. Ами́нь.**

**В**ся па́че смы́сла, вся пресла́вная Твоя́, Богородице, та́инства, чистоте́ запеча́танной, и де́вству храни́му, Ма́ти позна́лася еси́ нело́жна, Бо́га ро́ждши и́стиннаго. Того́ моли́ спасти́ся душа́м на́шим.

**Псалом 50.**

**Чтец: П**оми́луй мя, Бо́же, по вели́цей ми́лости Твоей, и по мно́жеству щедро́т Твои́х очи́сти беззако́ние мое. Наипа́че омы́й мя от беззако́ния моего́, и от греха́ моего́ очи́сти мя. Я́ко беззако́ние мое аз зна́ю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твои́х, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя. Се бо и́стину возлюби́л еси́, безве́стная и та́йная прему́дрости Твоея́ яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си ра́дость и весе́лие, возра́дуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего, и Ду́ха Твоего Свята́го не отыми́ от Мене́. Возда́ждь ми ра́дость спасе́ния Твоего, и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего́, возра́дуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твои́м Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возношение и всесожега́емая; тогда́ возложа́т на олта́р Твой тельцы́.

**Канон, творение Иоанна Дамаскина, глас 8.**

**Песнь 1**

***Во́ду прошед, я́ко су́шу,/ и еги́петскаго зла избежа́в,/ израильтя́нин вопия́ше:/ Изба́вителю и Бо́гу на́шему пои́м.***

**Святы́й великому́чениче Фео́доре, моли́ Бо́га о нас.**

**Б**о́жия тя рачи́теля, Фео́доре, ве́дый, и любо́вию неизбе́жною твое́ю запе́нся, ду́шу же и те́ло, и словеса́ похва́л возлага́ю.

**Святы́й великому́чениче Фео́доре, моли́ Бо́га о нас.**

**П**иса́шеся повеле́ние богоме́рзкое, же́ртву и́долом, а не живо́му Бо́гу приноси́ти: но приведе́н был еси́, не пожря́й, страстоте́рпче, Бо́гу же имы́й приведе́н бы́ти.

**Сла́ва Отцу́ и Сы́ну и Свято́му Ду́ху.**

**Р**аче́нием Боже́ственным пригвожде́н, Бо́га Вы́шняго Сы́ну Единоро́дному, Фео́доре му́чениче, вво́инился еси́, и по́честей не погреши́л еси́.

**И ны́не и при́сно и во ве́ки веко́в. Ами́нь.**

**Ч**и́ни Тя А́нгелов и челове́ков, Безневе́стная Ма́ти, восхваля́ют непреста́нно: Соде́теля бо сих я́ко Младе́нца, во объя́тиих Твои́х носи́ла еси́.

**Песнь 3**

***Ты еси́ утвержде́ние притека́ющих к Тебе́, Го́споди,/ Ты еси́ свет омраче́нных,/ и пое́т Тя дух мой.***

**Святы́й великому́чениче Фео́доре, моли́ Бо́га о нас.**

**П**е́ние из усте́н мои́х, и из боле́зненныя души́ мольбу́ приношу́, ю́же уще́дри, страстоте́рпче Фео́доре.

**Святы́й великому́чениче Фео́доре, моли́ Бо́га о нас.**

**П**лоть покори́л еси́ самоде́ржцу, сла́вне му́чениче, уму́, и обо́ими угожда́еши Созда́вшему.

**Сла́ва Отцу́ и Сы́ну и Свято́му Ду́ху.**

**С**тал еси́ на суди́щи мучи́тельском, Христа́ Царя́ богосло́вя: жре́ти бо скве́рным отре́клся еси́, Фео́доре.

**И ны́не и при́сно и во ве́ки веко́в. Ами́нь.**

**Т**я вси стяжа́хом прибе́жище и сте́ну при́сно христиа́не: Тя славосло́вим немо́лчно, Безневе́стная.

**Песнь 4**

***Услышах, Го́споди,/ смотре́ния Твоего́ та́инство,/ ра́зумех дела́ Твоя́/ и просла́вих Твое́ Божество́.***

**Святы́й великому́чениче Фео́доре, моли́ Бо́га о нас.**

**Т**а́ин Боже́ственных вкуси́в, в ра́зуме, му́чениче Фео́доре, непосты́дную про́поведь Бо́жия рожде́ния испове́дал еси́.

**Святы́й великому́чениче Фео́доре, моли́ Бо́га о нас.**

**С**тра́стное божество́ непщева́ху, страсте́м служа́щии, и́хже Ду́хом изобличи́л еси́, страда́льче Фео́доре, просвеща́емь.

**Сла́ва Отцу́ и Сы́ну и Свято́му Ду́ху.**

**И**зба́вителя моли́твою, тебе́ воспева́ющим, блаже́нне Фео́доре, от разли́чных обстоя́ний и страсте́й бы́ти мо́лим.

**И ны́не и при́сно и во ве́ки веко́в. Ами́нь.**

**К**лас возрасти́вшая животворя́щий, Неора́нная Ни́во, подаю́щий ми́рови жизнь, Богоро́дице, спаси́ пою́щия Тя.

**Песнь 5**

***У́тренююще, вопие́м Ти:/ Го́споди, спаси́ ны,/ Ты бо еси́ Бог наш,/ ра́зве Тебе́, ино́го не вемы.***

**Святы́й великому́чениче Фео́доре, моли́ Бо́га о нас.**

**Л**юби́те возлюби́вшаго Го́спода, возглаша́л еси́, страда́льче Фео́доре, стра́ждущим с тобо́ю му́чеником.

**Святы́й великому́чениче Фео́доре, моли́ Бо́га о нас.**

**Я**́ко ре́вностию, страстоте́рпче, разжиза́яся се́рдцем, боги́ню лжеимени́тую с тре́бищем попали́л еси́.

**Сла́ва Отцу́ и Сы́ну и Свято́му Ду́ху.**

**С**и́лою непобеди́мою, Фео́доре, страстоте́рпче, ва́рварскую де́рзость и моя стра́сти погуби́.

**И ны́не и при́сно и во ве́ки веко́в. Ами́нь.**

**Д**е́ву по рождестве́ пое́м Тя, Богоро́дице: Ты бо Бо́га Сло́ва пло́тию ми́рови родила́ еси́.

**Песнь 6**

***Очи́сти мя, Спа́се,/ многа бо беззако́ния моя́,/ и из глуби́ны зол возведи́, молю́ся:/ к Тебе́ бо возопи́х, и услы́ши мя,/ Бо́же спасе́ния моего́.***

**Святы́й великому́чениче Фео́доре, моли́ Бо́га о нас.**

**К**оль сла́бое, коль немощно́е бого́в су́етных шата́ние, на отмще́ние свое́, челове́ком моля́шеся в стоя́нии побежда́емое, нело́жных му́чеников, пропове́дающих и́стину.

**Святы́й великому́чениче Фео́доре, моли́ Бо́га о нас.**

**К**оль сла́бое, коль немощно́е бого́в су́етных шата́ние, на отмще́ние свое́, челове́ком моля́шеся в стоя́нии побежда́емое, нело́жных му́чеников, пропове́дающих и́стину.

**Сла́ва Отцу́ и Сы́ну и Свято́му Ду́ху.**

**У**крепи́вся си́лою Бо́жиею, му́чеников сла́во, Фео́доре, му́ки злочести́вых, младе́нец стреля́ния зрел еси́, блаже́нне, ве́чнующее бу́дущих предзря́.

**И ны́не и при́сно и во ве́ки веко́в. Ами́нь.**

**Д**а изба́вимся от лю́тых прегреше́ний моли́твами Твои́ми, Богороди́тельнице Чи́стая, и да улучи́м, Всечи́стая, Боже́ственнаго осия́ния, из Тебе́ неизрече́нно воплоти́вшагося Сы́на Бо́жия.

**Кондак, глас 8:**

**В**е́ру Христо́ву я́ко щит внутрь прие́м в се́рдце твое́м, проти́вныя си́лы попра́л еси́, многострада́льче, и венце́м небе́сным венча́лся еси́ ве́чно, Фео́доре, я́ко непобеди́мый.

**Песнь 7**

***От Иуде́и доше́дше, о́троцы/ в Вавило́не иногда́,/ ве́рою Тро́ическою пла́мень пе́щный попра́ша, пою́ще:/ отце́в Бо́лее, благослове́н еси́.***

**Святы́й великому́чениче Фео́доре, моли́ Бо́га о нас.**

**У**ра́нен был еси́ те́лом за ура́неннаго Сло́ва пло́тию нас ра́ди, и Сему́ благода́рственно веселя́ся возопи́л еси́, стратоте́рпче Фео́доре: оте́ц на́ших Бо́же, благослове́н еси́.

**Святы́й великому́чениче Фео́доре, моли́ Бо́га о нас.**

**Я**́ко во гро́бе положи́ся, и во́лею запечатле́ся Изба́вителю всех, в темни́це запечатле́нной всели́лся еси́, вопия́, страстоте́рпче Фео́доре: оте́ц на́ших Бо́же, благослове́н еси́.

**Святы́й великому́чениче Фео́доре, моли́ Бо́га о нас.**

**У**мерщвле́н быв, и стра́сти плотски́я произволе́нием оттря́с, не сне́дию, страстоте́рпче, но любо́вию Боже́ственною пита́яся, пел еси́: оте́ц на́ших Бо́же, благослове́н еси́.

**Сла́ва Отцу́ и Сы́ну и Свято́му Ду́ху.**

**В** темни́це, страстоте́рпче, я́коже в пещи́ ю́ноши иногда́, Еди́н нетле́нныя Тро́ицы, тебе́ укрепля́ет ви́ден быв, вопию́ща: оте́ц на́ших, Бо́же, благослове́н еси́.

**И ны́не и при́сно и во ве́ки веко́в. Ами́нь.**

**Н**а́ше спасе́ние, я́коже восхоте́л еси́, Спа́се, устро́ити, во утро́бу Де́вы всели́лся еси́, Ю́же ми́ру Предста́тельницу показа́л еси́: оте́ц на́ших, Бо́же, благослове́н еси́.

**Песнь 8**

***Седмери́цею пещь/ халде́йский мучи́тель/ Богочести́вым неи́стовно разжже́,/ си́лою я́се лу́чшею спасены́, сия́ ви́дев,/ Творцу́ и Избави́телю вопия́ше:/ о́троцы, благослови́те,/ свяще́нницы, воспо́йте,/ лю́дие, превозноси́те во вся ве́ки.***

**Святы́й великому́чениче Фео́доре, моли́ Бо́га о нас.**

**О**слепле́н умо́м беззако́нных нача́льник, богочести́ву тебе́ нечести́вно претя́ше: что всу́е на Челове́ка ну́ждею уме́рша, безу́мне, возложи́л еси́ наде́жду? но ты возопи́л еси́: о́троцы, благослови́те, свяще́нницы, воспо́йте, лю́дие, превозноси́те во вся ве́ки.

**Святы́й великому́чениче Фео́доре, моли́ Бо́га о нас.**

**Я**́ко смы́сленный, и прему́дрый строи́тель благода́ти, да́нною тебе́ от Бо́га благода́тию возопи́л еси́, Фео́доре, повелева́ющему нечести́вно: сей студ мне и пою́щим бу́ди: о́троцы, благослови́те, свяще́нницы, воспо́йте, лю́дие, превозноси́те во вся ве́ки.

**Сла́ва Отцу́ и Сы́ну и Свято́му Ду́ху.**

**Ю**́ношески подвиза́лся еси́, де́рзостно изобличи́л еси́: что безу́мствуеши, му́чителю, взыва́л еси́, повелева́я тва́рем служи́ти ло́жно, оста́вльшим Созда́вшаго? но аз воспева́ю: о́троцы, благослови́те, свяще́нницы, воспо́йте, лю́дие, превозноси́те во вся ве́ки.

**И ны́не и при́сно и во ве́ки веко́в. Ами́нь.**

**П**лотски́ми изображе́ньми, и разли́чными гана́нии, и знамена́тельными и образи́тельными изрече́ньми, Твое́ предвеща́ху богоглаго́ливии рождество́, преесте́ственное и чу́дное, Де́во: те́мже Тя, веселя́щеся, благоче́стно восхваля́ем, Христа́ превознося́ще во вся ве́ки.

**Песнь 9**

***Тя, Неискусобра́чную Ма́терь Бо́га Вы́шняго,/ Тя, па́че ума́ ро́ждшую сло́вом вои́стинну Бо́га,/ вы́шшую пречи́стых Сил,/ немо́лчными славословле́нии велича́ем.***

**Святы́й великому́чениче Фео́доре, моли́ Бо́га о нас.**

**В**ещество́ муче́ния твоего́, Бо́жие, Фео́доре, жела́ние. Те́мже ти и вещество́ бысть веще́ственному те́ло огню́: и́мже к Боже́ственному ра́дуяся огню́ изше́л еси́, страстоте́рпче уго́дниче Бо́жий Фео́доре.

**Святы́й великому́чениче Фео́доре, моли́ Бо́га о нас.**

**М**у́чениче всече́стне, попали́в не попали́лся еси́: ты бо пре́лесть попали́л еси́, Бо́гу же предстои́ши живы́й, и в нем му́ченически веселя́ся, страстоте́рпче и уго́дниче Фео́доре.

**Сла́ва Отцу́ и Сы́ну и Свято́му Ду́ху.**

**Е**ди́наго Тя зна́ем Христа́, еди́наго от Тро́ицы, во двою́ соверше́нну естеству́, лю́ди Твоя́ спаси́ сия́, я́же стяжа́л еси́ Честно́ю Твое́ю Кро́вию, Фео́дора страстоте́рпца моли́твами.

**И ны́не и при́сно и во ве́ки веко́в. Ами́нь.**

**Т**я, неви́димаго Бо́га носи́вшую объя́тии, на небесе́х воспева́емаго от всея́ си́лы, и Тобо́ю нам да́руемое вы́ну спасе́ние во обстоя́нии, велича́ем.

**Таже катавасия:**

***Тя, Неискусобра́чную Ма́терь Бо́га Вы́шняго, Тя, па́че ума́ ро́ждшую Сло́вом вои́стинну Бо́га, вы́шшую пречи́стых сил, немо́лчными славословле́нии велича́ем.***

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Тропарь святаго, глас 2:**

**В**е́лия ве́ры исправле́ния, во исто́чнице пла́мене, я́ко на воде́ упокое́ния, святы́й му́ченик Фео́дор ра́довашеся: огне́м бо всесожже́гся, я́ко хлеб сла́дкий Тро́ице принесе́ся. Того́ моли́твами, Христе́ Бо́же, спаси́ ду́ши на́ша.

**Слава Отцу, и Сыну, и Святому Духу.**

**Кондак, глас 8:**

**В**е́ру Христо́ву я́ко щит внутрь прие́м в се́рдце твое́м, проти́вныя си́лы попра́л еси́, многострада́льче, и венце́м небе́сным венча́лся еси́ ве́чно, Фео́доре, я́ко непобеди́мый.

**И ныне и присно, и во веки веков. Ами́нь.**

**Богородичен, глас тойже:**

**Я**́коже предста́тельство вси, и держа́вное заступле́ние прегре́шшии стяжа́хом, Всечи́стая, Твою́ те́плую по́мощь, Де́во Ма́ти Мари́е, христиа́н спасе́ние. Тем не преста́й о нас моля́щи Спа́са, дарова́тися проще́нию.

**Посем бывает благословение колива.**

**Священник: Го́споду помо́лимся.**

**Лик: Г**о́споди, поми́луй.

***Священник глаголет молитву над коливом:***

**Священник: Вся соверши́вый сло́вом Твои́м, Го́споди, и повеле́вый земли́ многоразли́чныя прозяба́ти плоды́, в наслажде́ние и пи́щу на́шу, И́же се́менми три о́троки, и Дании́ла, су́щия в Вавило́не, сластнопита́нных све́тлшия показа́вый: Сам Всеблаги́й Царю́, и се́мена сия́ с разли́чными плоды́ благослови́, и от них вкуша́ющия освяти́, я́ко в сла́ву Твою́, и в честь свята́го великому́ченика Фео́дора Ти́рона, сия́ предложи́шася от Твои́х рабо́в, и в па́мять во благочести́вой ве́ре сконча́вшихся. Пода́ждь же, Бла́же, благоукраси́вшим сия́, и па́мять соверша́ющим, вся я́же ко спасе́нию проше́ния, и ве́чных Твои́х благ наслажде́ние: моли́твами Пречи́стыя Влады́чицы на́шея Богоро́дицы и Присноде́вы Мари́и, и свята́го великому́ченика Фео́дора Ти́рона, его́же и па́мять соверша́ем, и всех святы́х Твои́х: я́ко Ты еси́ благословля́яй, и освяща́яй вся́ческая, Бо́же наш, и Тебе́ сла́ву возсыла́ем Безнача́льному Отцу́, со Единоро́дным Твои́м Сы́ном и Пресвяты́м и Благи́м и Животворя́щим Твои́м Ду́хом, ны́не и при́сно и во ве́ки веко́в.**

**Хор: А**ми́нь. Бу́ди имя Госпо́дне благослове́нно отны́не и до ве́ка. **(Трижды)**

**Чтец: С**ла́ва Отцу́ и Сы́ну и Свято́му Ду́ху, и ны́не, и при́сно, и во ве́ки веко́в. Ами́нь.

**33 псало́м:**

**Б**лагословлю́ Го́спода на вся́кое вре́мя, вы́ну хвала́ eго́ во усте́х мои́х. О Го́споде похва́лится душа́ моя́; да услышат кро́тцыи и возвеселя́тся. Возвели́чите Го́спода со мно́ю, и вознесе́м и́мя eго вку́пе. Взыска́х Го́спода, и услы́ша мя и от всех скорбе́й мои́х изба́ви мя. Приступи́те к нему́ и просвети́теся, и ли́ца ва́ша не постыдя́тся. Сей ни́щий воззва́, и Госпо́дь услы́ша и, и от все́х скорбе́й eго спасе́ и. Ополчи́тся а́нгел Госпо́день о́крест боя́щихся eго́ и изба́вит их. Вкуси́те и ви́дите, я́ко бла́г Госпо́дь; блаже́н муж, и́же упова́ет на́нь. Бо́йтеся Господа, вси святи́и eго, я́ко не́сть лише́ния боя́щымся eго. Богатии обнищаша и взалкаша; взыскающии же Господа не лишатся всякаго блага. Прииди́те, ча́да, послу́шайте менé, стра́ху Госпо́дню научу́ вас. Кто éсть челове́к хотя́й живо́т, любя́й дни́ ви́дети бла́ги? Удержи́ язы́к твой от зла́ и устне́ твои́, éже не глаго́лати льсти́. Уклонися от зла и сотвори́ бла́го; взыщи́ ми́ра и пожени́ и. Oчи Госпо́дни на пра́ведныя, и у́ши eго в моли́тву их. Лице́ же Госпо́дне на творя́щыя зла́я, éже потреби́ти от земли́ па́мять их. Воззва́ша праведнии, и Госпо́дь услы́ша их и от всех скорбе́й их изба́ви их. Бли́з Госпо́дь сокруше́нных се́рдцем, и смирéнныя ду́хом спасе́т. Многи ско́рби пра́ведным, и от всех их изба́вит я Госпо́дь. Храни́т Госпо́дь вся ко́сти их, ни eди́на от них сокру́шится. Сме́рть гре́шников люта́, и ненави́дящии пра́веднаго прегреша́т. Изба́вит Господь ду́шы раб свои́х, и не прегреша́т вси упова́ющии на него́.

**Священник: Благослове́ние Госпо́дне на вас, Того́ благода́тию и человеколю́бием всегда́, ны́не и при́сно, и во ве́ки веко́в.**

**А**ми́нь.

**Священник: Сла́ва Тебе́, Христе́ Бо́же, Упова́ние на́ше, сла́ва Тебе́.**

**Лик: Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Г**о́споди, поми́луй. **(Трижды)**

**Б**лагослови́.

**Отпу́ст:**

**Священник: Христо́с, и́стинный Бог наш, моли́твами Пречи́стыя Своея́ Ма́тере, и свята́го (имя рек, его́же есть храм, и его́же есть день, зате́м свято́го сле́дующего дня), и и́же во святы́х отца́ на́шего Григо́рия Двоесло́ва, па́пы Ри́мскаго, и всех святы́х, поми́лует и спасе́т нас, я́ко благ и Человеколю́бец.**

**Лик поет многолетие:**